pli: Yasmiṁ vihāre antevāsiko viharati, sace so vihāro uklāpo hoti, sace ussahati, sodhetabbo.


layer: root

title_pli: Theravāda Vinayapiṭaka Cūḷavagga

pli: Vihāraṁ sodhentena paṭhamaṁ pattacīvaraṁ nīharitvā ekamantaṁ nikkhipitabbaṁ


pli: …pe…


pli: ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Sace antevāsikassa anabhirati uppannā hoti, ācariyena vūpakāsetabbo, vūpakāsāpetabbo, dhammakathā vāssa kātabbā.


pli: Sace antevāsikassa kukkuccaṁ uppannaṁ hoti, ācariyena vinodetabbaṁ, vinodāpetabbaṁ, dhammakathā vāssa kātabbā.


pli: Sace antevāsikassa diṭṭhigataṁ uppannaṁ hoti, ācariyena vivecetabbaṁ, vivecāpetabbaṁ, dhammakathā vāssa kātabbā.


pli: Sace antevāsiko garudhammaṁ ajjhāpanno hoti, parivāsāraho, ācariyena ussukkaṁ kātabbaṁ—


pli: kinti nu kho saṅgho antevāsikassa parivāsaṁ dadeyyāti.


pli: Sace antevāsiko mūlāyapaṭikassanāraho hoti, ācariyena ussukkaṁ kātabbaṁ—


pli: kinti nu kho saṅgho antevāsikaṁ mūlāya paṭikasseyyāti.


pli: Sace antevāsiko mānattāraho hoti, ācariyena ussukkaṁ kātabbaṁ—


pli: kinti nu kho saṅgho antevāsikassa mānattaṁ dadeyyāti.


pli: Sace antevāsiko abbhānāraho hoti, ācariyena ussukkaṁ kātabbaṁ—


pli: kinti nu kho saṅgho antevāsikaṁ abbheyyāti.


pli: Sace saṅgho antevāsikassa kammaṁ kattukāmo hoti, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, ācariyena ussukkaṁ kātabbaṁ—


pli: kinti nu kho saṅgho antevāsikassa kammaṁ na kareyya, lahukāya vā pariṇāmeyyāti.


pli: Kataṁ vā panassa hoti, saṅghena kammaṁ, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, ācariyena ussukkaṁ kātabbaṁ—


pli: kinti nu kho antevāsiko sammā vatteyya, lomaṁ pāteyya, netthāraṁ vatteyya, saṅgho taṁ kammaṁ paṭippassambheyyāti.


pli: Sace antevāsikassa cīvaraṁ dhovitabbaṁ hoti, ācariyena ācikkhitabbaṁ—evaṁ dhoveyyāsīti,


pli: ussukkaṁ vā kātabbaṁ—kinti nu kho antevāsikassa cīvaraṁ dhoviyethāti.


pli: Sace antevāsikassa cīvaraṁ kātabbaṁ hoti, ācariyena ācikkhitabbaṁ—evaṁ kareyyāsīti,


pli: ussukkaṁ vā kātabbaṁ—kinti nu kho antevāsikassa cīvaraṁ kariyethāti.


pli: Sace antevāsikassa rajanaṁ pacitabbaṁ hoti, ācariyena ācikkhitabbaṁ—evaṁ paceyyāsīti,


pli: ussukkaṁ vā kātabbaṁ—kinti nu kho antevāsikassa rajanaṁ paciyethāti.


pli: Sace antevāsikassa cīvaraṁ rajitabbaṁ hoti, ācariyena ācikkhitabbaṁ—evaṁ rajeyyāsīti,


pli: ussukkaṁ vā kātabbaṁ—kinti nu kho antevāsikassa cīvaraṁ rajiyethāti.


pli: Cīvaraṁ rajantena sādhukaṁ samparivattakaṁ samparivattakaṁ rajitabbaṁ.


pli: Na ca acchinne theve pakkamitabbaṁ.


pli: Sace antevāsiko gilāno hoti, yāvajīvaṁ upaṭṭhātabbo, vuṭṭhānamassa āgametabbaṁ.


pli: Idaṁ kho, bhikkhave, ācariyānaṁ antevāsikesu vattaṁ yathā ācariyehi antevāsikesu sammā vattitabban”ti.


pli: Vattakkhandhako aṭṭhamo. Imamhi khandhake vatthū ekūnavīsati, vattā cuddasa.


pli: Tassuddānaṁ


pli: Saupāhanā chattā ca,


pli: oguṇṭhi sīsaṁ pānīyaṁ;


pli: Nābhivāde na pucchanti,


pli: ahi ujjhanti pesalā.


pli: Omuñci chattaṁ khandhe ca,


pli: atarañca paṭikkamaṁ;


pli: Pattacīvaraṁ nikkhipā,


pli: patirūpañca pucchitā.


pli: Āsiñceyya dhovitena,


pli: sukkhenallenupāhanā;


pli: Vuḍḍho navako puccheyya,


pli: ajjhāvuṭṭhañca gocarā.


pli: Sekkhā vaccā pānī pari,


pli: kattaraṁ katikaṁ tato;


pli: Kālaṁ muhuttaṁ uklāpo,


pli: bhūmattharaṇaṁ nīhare.


pli: Paṭipādo bhisibibbo,


pli: mañcapīṭhañca mallakaṁ;


pli: Apassenullokakaṇṇā,


pli: gerukā kāḷa akatā.


pli: Saṅkārañca bhūmattharaṇaṁ,


pli: paṭipādakaṁ mañcapīṭhaṁ;


pli: Bhisi nisīdanampi,


pli: mallakaṁ apassena ca.


pli: Pattacīvaraṁ bhūmi ca,


pli: pārantaṁ orato bhogaṁ;


pli: Puratthimā pacchimā ca,


pli: uttarā atha dakkhiṇā.


pli: Sītuṇhe ca divārattiṁ,


pli: pariveṇañca koṭṭhako;


pli: Upaṭṭhānaggi sālā ca,


pli: vattaṁ vaccakuṭīsu ca.


pli: Pānī paribhojaniyā,


pli: kumbhi ācamanesu ca;


pli: Anopamena paññattaṁ,


pli: vattaṁ āgantukehime.


pli: Nevāsanaṁ na udakaṁ,


pli: na paccu na ca pāniyaṁ;


pli: Nābhivāde na paññape,


pli: ujjhāyanti ca pesalā.


pli: Vuḍḍhāsanañca udakaṁ,


pli: paccuggantvā ca pāniyaṁ;


pli: Upāhane ekamantaṁ,


pli: abhivāde ca paññape.


pli: Vutthaṁ gocarasekkho ca,


pli: ṭhānaṁ pāniyabhojanaṁ;


pli: Kattaraṁ katikaṁ kālaṁ,


pli: navakassa nisinnake.


pli: Abhivādaye ācikkhe,


pli: yathā heṭṭhā tathā naye;


pli: Niddiṭṭhaṁ satthavāhena,


pli: vattaṁ āvāsikehime.


pli: Gamikā dārumatti ca,


pli: vivaritvā na pucchiya;


pli: Nassanti ca aguttañca,


pli: Paṭisāmetvā thaketvā,


pli: āpucchitvāva pakkame;


pli: Bhikkhu vā sāmaṇero vā,


pli: ārāmiko upāsako.


pli: Pāsāṇakesu ca puñjaṁ,


pli: paṭisāme thakeyya ca;


pli: Sace ussahati ussukkaṁ,


pli: anovasse tatheva ca.


pli: Sabbo ovassati gāmaṁ,


pli: ajjhokāse tatheva ca;


pli: Appevaṅgāni seseyyuṁ,


pli: vattaṁ gamikabhikkhunā.


pli: Nānumodanti therena,


pli: ohāya catupañcahi;


pli: Vaccito mucchito āsi,


pli: vattānumodanesume.


pli: Chabbaggiyā dunnivatthā,


pli: athopi ca duppārutā;


pli: Anākappā ca vokkamma,


pli: there anupakhajjane.


pli: Nave bhikkhū ca saṅghāṭi,


pli: ujjhāyanti ca pesalā;


pli: Timaṇḍalaṁ nivāsetvā,


pli: kāyasaguṇagaṇṭhikā.


pli: Na vokkamma paṭicchannaṁ,


pli: susaṁvutokkhittacakkhu;


pli: Ukkhittojjagghikāsaddo,


pli: tayo ceva pacālanā.


pli: Khambhoguṇṭhiukkuṭikā,


pli: paṭicchannaṁ susaṁvuto;


pli: Okkhittukkhittaujjagghi,


pli: appasaddo tayo calā.


pli: Khambhoguṇṭhipallatthi ca,


pli: anupakhajja nāsane;


pli: Ottharitvāna udake,


pli: nīcaṁ katvāna siñciyā.


pli: Paṭi sāmantā saṅghāṭi,


pli: odane ca paṭiggahe;


pli: Sūpaṁ uttaribhaṅgena,


pli: sabbesaṁ samatitthi ca.


pli: Sakkaccaṁ pattasaññī ca,


pli: sapadānañca sūpakaṁ;


pli: Na thūpato paṭicchāde,


pli: viññattujjhānasaññinā.


pli: Mahantamaṇḍaladvāraṁ,


pli: sabbahattho na byāhare;


pli: Ukkhepo chedanāgaṇḍa,


pli: dhunaṁ sitthāvakārakaṁ.


pli: Jivhānicchārakañceva,


pli: capucapu surusuru;


pli: Hatthapattoṭṭhanillehaṁ,


pli: sāmisena paṭiggahe.


pli: Yāva na sabbe udake,


pli: nīcaṁ katvāna siñciyaṁ;


pli: Paṭi sāmantā saṅghāṭi,


pli: nīcaṁ katvā chamāya ca.


pli: Sasitthakaṁ nivattante,


pli: suppaṭicchannamukkuṭi;


pli: Dhammarājena paññattaṁ,


pli: idaṁ bhattaggavattanaṁ.


pli: Dunnivatthā anākappā,


pli: asallakkhetvā ca sahasā;


pli: Dūre acca ciraṁ lahuṁ,


pli: tatheva piṇḍacāriko.


pli: Paṭicchannova gaccheyya,


pli: susaṁvutokkhittacakkhu;


pli: Ukkhittojjagghikāsaddo,


pli: tayo ceva pacālanā.


pli: Khambhoguṇṭhiukkuṭikā,


pli: sallakkhetvā ca sahasā;


pli: āsanakaṁ kaṭacchukā.


pli: Bhājanaṁ vā ṭhapeti ca,


pli: uccāretvā paṇāmetvā;


pli: Paṭiggahe na ulloke,


pli: sūpesupi tatheva taṁ.


pli: Bhikkhu saṅghāṭiyā chāde,


pli: paṭicchanneva gacchiyaṁ;


pli: Saṁvutokkhittacakkhu ca,


pli: ukkhittojjagghikāya ca;


pli: Appasaddo tayo cālā,


pli: khambhoguṇṭhikaukkuṭi.


pli: Paṭhamāsanavakkāra,


pli: pāniyaṁ paribhojanī;


pli: Pacchākaṅkhati bhuñjeyya,


pli: opilāpeyya uddhare.


pli: Paṭisāmeyya sammajje,


pli: rittaṁ tucchaṁ upaṭṭhape;


pli: Hatthavikāre bhindeyya,


pli: vattidaṁ piṇḍacārike.


pli: Pānī pari aggiraṇi,


pli: nakkhattadisacorā ca;


pli: Sabbaṁ natthīti koṭṭetvā,


pli: pattaṁse cīvaraṁ tato.


pli: Idāni aṁse laggetvā,


pli: timaṇḍalaṁ parimaṇḍalaṁ;


pli: Yathā piṇḍacārivattaṁ,


pli: naye āraññakesupi.


pli: Pattaṁse cīvaraṁ sīse,


pli: ārohitvā ca pāniyaṁ;


pli: Paribhojaniyaṁ aggi,


pli: araṇī cāpi kattaraṁ.


pli: Nakkhattaṁ sappadesaṁ vā,


pli: disāpi kusalo bhave;


pli: Sattuttamena paññattaṁ,


pli: vattaṁ āraññakesume.


pli: Ajjhokāse okiriṁsu,


pli: ujjhāyanti ca pesalā;


pli: Sace vihāro uklāpo,


pli: paṭhamaṁ pattacīvaraṁ.


pli: Bhisibibbohanaṁ mañcaṁ,


pli: pīṭhañca kheḷamallakaṁ;


pli: Apassenullokakaṇṇā,


pli: gerukā kāḷa akatā.


pli: Saṅkāraṁ bhikkhusāmantā,


pli: senāvihārapāniyaṁ;


pli: Paribhojanasāmantā,


pli: paṭivāte ca aṅgaṇe.


pli: Adhovāte attharaṇaṁ,


pli: paṭipādakamañco ca;


pli: Pīṭhaṁ bhisi nisīdanaṁ,


pli: mallakaṁ apassena ca.


pli: Pattacīvaraṁ bhūmi ca,


pli: pārantaṁ orato bhogaṁ;


pli: Puratthimā ca pacchimā,


pli: uttarā atha dakkhiṇā.


pli: Sītuṇhe ca divā rattiṁ,


pli: pariveṇañca koṭṭhako;


pli: Upaṭṭhānaggisālā ca,


pli: vaccakuṭī ca pāniyaṁ.


pli: Ācamanakumbhi vuḍḍhe ca,


pli: uddesapucchanā sajjhā;


pli: Dhammo padīpaṁ vijjhāpe,


pli: na vivare napi thake.


pli: Yena vuḍḍho parivatti,


pli: kaṇṇenapi na ghaṭṭaye;


pli: Paññapesi mahāvīro,


pli: vattaṁ senāsanesu taṁ.


pli: Nivāriyamānā dvāraṁ,


pli: mucchitujjhanti pesalā;


pli: Chārikaṁ chaḍḍaye jantā,


pli: paribhaṇḍaṁ tatheva ca.


pli: Pariveṇaṁ koṭṭhako sālā,


pli: cuṇṇamattikadoṇikā;


pli: Mukhaṁ purato na there,


pli: na nave ussahati sace.


pli: Purato uparimaggo,


pli: cikkhallaṁ matti pīṭhakaṁ;


pli: Vijjhāpetvā thaketvā ca,


pli: vattaṁ jantāgharesume.


pli: Nācameti yathāvuḍḍhaṁ,


pli: paṭipāṭi ca sahasā;


pli: Ubbhaji nitthuno kaṭṭhaṁ,


pli: vaccaṁ passāva kheḷakaṁ.


pli: Pharusā kūpa sahasā,


pli: ubbhaji capu sesena;


pli: Bahi anto ca ukkāse,


pli: rajju ataramānañca.


pli: Sahasā ubbhaji ṭhite,


pli: nitthune kaṭṭha vaccañca;


pli: Passāva kheḷa pharusā,


pli: kūpañca vaccapāduke.


pli: Nātisahasā ubbhaji,


pli: pādukāya capucapu;


pli: Na sesaye paṭicchāde,


pli: uhatapidharena ca.


pli: Vaccakuṭī paribhaṇḍaṁ,


pli: pariveṇañca koṭṭhako;


pli: Ācamane ca udakaṁ,


pli: vattaṁ vaccakuṭīsume.


pli: Upāhanā dantakaṭṭhaṁ,


pli: mukhodakañca āsanaṁ;


pli: Yāgu udakaṁ dhovitvā,


pli: uddhāruklāpa gāma ca.


pli: Nivāsanā kāyabandhā,


pli: saguṇaṁ pattasodakaṁ;


pli: Pacchā timaṇḍalo ceva,


pli: parimaṇḍala bandhanaṁ.


pli: Saguṇaṁ dhovitvā pacchā,


pli: nātidūre paṭiggahe;


pli: Bhaṇamānassa āpatti,


pli: paṭhamāgantvāna āsanaṁ.


pli: Udakaṁ pīṭhakathali,


pli: paccuggantvā nivāsanaṁ;


pli: Otāpe nidahi bhaṅgo,


pli: obhoge bhuñjitu name.


pli: Pānīyaṁ udakaṁ nīcaṁ,


pli: muhuttaṁ na ca nidahe;


pli: Pattacīvaraṁ bhūmi ca,


pli: pārantaṁ orato bhogaṁ.


pli: Uddhare paṭisāme ca,


pli: uklāpo ca nahāyituṁ;


pli: Sītaṁ uṇhaṁ jantāgharaṁ,


pli: cuṇṇaṁ mattika piṭṭhito.


pli: Pīṭhañca cīvaraṁ cuṇṇaṁ,


pli: mattikussahati mukhaṁ;


pli: Purato there nave ca,


pli: parikammañca nikkhame.


pli: Purato udake nhāte,


pli: nivāsetvā upajjhāyaṁ;


pli: Nivāsanañca saṅghāṭi,


pli: pīṭhakaṁ āsanena ca.


pli: Pādo pīṭhaṁ kathaliñca,


pli: pānīyuddesapucchanā;


pli: Uklāpaṁ susodheyya,


pli: paṭhamaṁ pattacīvaraṁ.


pli: Nisīdanapaccattharaṇaṁ,


pli: bhisi bibbohanāni ca;


pli: Mañco pīṭhaṁ paṭipādaṁ,


pli: mallakaṁ apassena ca.


pli: Bhūma santāna āloka,


pli: gerukā kāḷa akatā;


pli: Bhūmattharapaṭipādā,


pli: mañco pīṭhaṁ bibbohanaṁ.


pli: Nisīdattharaṇaṁ kheḷa,


pli: apasse pattacīvaraṁ;


pli: Puratthimā pacchimā ca,


pli: uttarā atha dakkhiṇā.


pli: Sītuṇhañca divā rattiṁ,


pli: pariveṇañca koṭṭhako;


pli: Upaṭṭhānaggisālā ca,


pli: vaccapāniyabhojanī.


pli: Ācamaṁ anabhirati,


pli: kukkuccaṁ diṭṭhi ca garu;


pli: Mūlamānattaabbhānaṁ,


pli: tajjanīyaṁ niyassakaṁ.


pli: Pabbāja paṭisāraṇī,


pli: ukkhepañca kataṁ yadi;


pli: Dhove kātabbaṁ rajañca,


pli: raje samparivattakaṁ.


pli: Pattañca cīvarañcāpi,


pli: parikkhārañca chedanaṁ;


pli: Parikammaṁ veyyāvaccaṁ,


pli: pacchā piṇḍaṁ pavisanaṁ.


pli: Na susānaṁ disā ceva,


pli: yāvajīvaṁ upaṭṭhahe;


pli: Saddhivihārikenetaṁ,


pli: vattupajjhāyakesume.


pli: Ovādasāsanuddesā,


pli: pucchā pattañca cīvaraṁ;


pli: Parikkhāro gilāno ca,


pli: na pacchāsamaṇo bhave.


pli: Upajjhāyesu ye vattā,


pli: evaṁ ācariyesupi;


pli: Saddhivihārike vattā,


pli: tatheva antevāsike.


pli: Āgantukesu ye vattā,


pli: puna āvāsikesu ca;


pli: Gamikānumodanikā,


pli: bhattagge piṇḍacārike.


pli: Āraññakesu yaṁ vattaṁ,


pli: yañca senāsanesupi;


pli: Jantāghare vaccakuṭī,


pli: upajjhā saddhivihārike.


pli: Ācariyesu yaṁ vattaṁ,


pli: tatheva antevāsike;


pli: Ekūnavīsati vatthū,


pli: vattā cuddasa khandhake.


pli: Vattaṁ aparipūrento,


pli: na sīlaṁ paripūrati;


pli: Asuddhasīlo duppañño,


pli: cittekaggaṁ na vindati.


pli: Vikkhittacittonekaggo,


pli: sammā dhammaṁ na passati;


pli: Apassamāno saddhammaṁ,


pli: dukkhā na parimuccati.


pli: Yaṁ vattaṁ paripūrento,


pli: sīlampi paripūrati;


pli: Visuddhasīlo sappañño,


pli: cittekaggampi vindati.


pli: Avikkhittacitto ekaggo,


pli: sammā dhammaṁ vipassati;


pli: Sampassamāno saddhammaṁ,


pli: dukkhā so parimuccati.


pli: Tasmā hi vattaṁ pūreyya,


pli: jinaputto vicakkhaṇo;


pli: Ovādaṁ buddhaseṭṭhassa,


pli: tato nibbānamehitīti.


pli: Vattakkhandhako niṭṭhito.


pli: Theravāda Vinayapiṭaka


pli: Cūḷavagga


pli: 19. Pātimokkhaṭṭhapanakkhandhaka


pli: 1. Pātimokkhuddesayācana


pli: Tena samayena buddho bhagavā sāvatthiyaṁ viharati pubbārāme migāramātu pāsāde.


pli: Tena kho pana samayena bhagavā tadahuposathe bhikkhusaṅghaparivuto nisinno hoti.


pli: Atha kho āyasmā ānando abhikkantāya rattiyā nikkhante paṭhame yāme uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca—


pli: “abhikkantā, bhante, ratti, nikkhanto paṭhamo yāmo, ciranisinno bhikkhusaṅgho.


pli: Uddisatu, bhante, bhagavā bhikkhūnaṁ pātimokkhan”ti.


pli: Evaṁ vutte, bhagavā tuṇhī ahosi.


pli: Dutiyampi kho āyasmā ānando abhikkantāya rattiyā nikkhante majjhime yāme uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca—


pli: “abhikkantā, bhante, ratti, nikkhanto majjhimo yāmo, ciranisinno bhikkhusaṅgho.


pli: Dutiyampi kho bhagavā tuṇhī ahosi.


pli: Tatiyampi kho āyasmā ānando abhikkantāya rattiyā nikkhante pacchime yāme uddhaste aruṇe nandimukhiyā rattiyā uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca—


pli: “abhikkantā, bhante, ratti, nikkhanto pacchimo yāmo, uddhastaṁ aruṇaṁ nandimukhi ratti, ciranisinno bhikkhusaṅgho.


pli: “Aparisuddhā, ānanda, parisā”ti.


pli: Atha kho āyasmato mahāmoggallānassa etadahosi—


pli: “kaṁ nu kho bhagavā puggalaṁ sandhāya evamāha—


pli: ‘aparisuddhā, ānanda, parisā’”ti?


pli: Atha kho āyasmā mahāmoggallāno sabbāvantaṁ bhikkhusaṅghaṁ cetasā ceto paricca manasākāsi.


pli: Addasā kho āyasmā mahāmoggallāno taṁ puggalaṁ dussīlaṁ pāpadhammaṁ asucisaṅkassarasamācāraṁ paṭicchannakammantaṁ assamaṇaṁ samaṇapaṭiññaṁ abrahmacāriṁ brahmacāripaṭiññaṁ antopūtiṁ avassutaṁ kasambujātaṁ majjhe bhikkhusaṅghassa nisinnaṁ.


pli: Disvāna yena so puggalo tenupasaṅkami, upasaṅkamitvā taṁ puggalaṁ etadavoca—


pli: “uṭṭhehi, āvuso, diṭṭhosi bhagavatā;


pli: natthi te bhikkhūhi saddhiṁ saṁvāso”ti.


pli: Evaṁ vutte, so puggalo tuṇhī ahosi.


pli: Dutiyampi kho āyasmā mahāmoggallāno taṁ puggalaṁ etadavoca—


pli: Dutiyampi kho so puggalo tuṇhī ahosi.


pli: Tatiyampi kho āyasmā mahāmoggallāno taṁ puggalaṁ etadavoca—


pli: Tatiyampi kho so puggalo tuṇhī ahosi.


pli: Atha kho āyasmā mahāmoggallāno taṁ puggalaṁ bāhāyaṁ gahetvā bahidvārakoṭṭhakā nikkhāmetvā sūcighaṭikaṁ datvā yena bhagavā tenupasaṅkami, upasaṅkamitvā bhagavantaṁ etadavoca—


pli: “nikkhāmito so, bhante, puggalo mayā;


pli: suddhā parisā;


pli: uddisatu, bhante, bhagavā bhikkhūnaṁ pātimokkhan”ti.


pli: “Acchariyaṁ, moggallāna, abbhutaṁ, moggallāna, yāva bāhāgahaṇāpi nāma so moghapuriso āgamessatī”ti.


pli: Atha kho bhagavā bhikkhū āmantesi—


pli: 2. Mahāsamuddeaṭṭhacchariya


pli: “Aṭṭhime, bhikkhave, mahāsamudde acchariyā abbhutā dhammā, ye disvā disvā asurā mahāsamudde abhiramanti.


pli: Katame aṭṭha?


pli: Mahāsamuddo, bhikkhave, anupubbaninno anupubbapoṇo anupubbapabbhāro na āyatakeneva papāto.


pli: Yampi, bhikkhave, mahāsamuddo anupubbaninno anupubbapoṇo anupubbapabbhāro na āyatakeneva papāto—


pli: ayaṁ, bhikkhave, mahāsamudde paṭhamo acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhikkhave, mahāsamuddo ṭhitadhammo velaṁ nātivattati.


pli: Yampi, bhikkhave, mahāsamuddo ṭhitadhammo velaṁ nātivattati—


pli: ayaṁ, bhikkhave, mahāsamudde dutiyo acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhikkhave, mahāsamuddo na matena kuṇapena saṁvasati. Yaṁ hoti mahāsamudde mataṁ kuṇapaṁ, taṁ khippaññeva tīraṁ vāheti, thalaṁ ussāreti.


pli: Yampi, bhikkhave, mahāsamuddo na matena kuṇapena saṁvasati, yaṁ hoti mahāsamudde mataṁ kuṇapaṁ, taṁ khippaññeva tīraṁ vāheti, thalaṁ ussāreti—


pli: ayaṁ, bhikkhave, mahāsamudde tatiyo acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhikkhave, yā kāci mahānadiyo, seyyathidaṁ—gaṅgā, yamunā, aciravatī, sarabhū, mahī, tā mahāsamuddaṁ pattā jahanti purimāni nāmagottāni, mahāsamuddotveva saṅkhaṁ gacchanti.


pli: Yampi, bhikkhave, yā kāci mahānadiyo, seyyathidaṁ—gaṅgā, yamunā, aciravatī, sarabhū, mahī, tā mahāsamuddaṁ pattā jahanti purimāni nāmagottāni, mahāsamuddotveva saṅkhaṁ gacchanti—


pli: ayaṁ, bhikkhave, mahāsamudde catuttho acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhikkhave, yā ca loke savantiyo mahāsamuddaṁ appenti, yā ca antalikkhā dhārā papatanti, na tena mahāsamuddassa ūnattaṁ vā pūrattaṁ vā paññāyati.


pli: Yampi, bhikkhave, yā ca loke savantiyo mahāsamuddaṁ appenti, yā ca antalikkhā dhārā papatanti, na tena mahāsamuddassa ūnattaṁ vā pūrattaṁ vā paññāyati—


pli: ayaṁ, bhikkhave, mahāsamudde pañcamo acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhikkhave, mahāsamuddo ekaraso loṇaraso.


pli: Yampi, bhikkhave, mahāsamuddo ekaraso loṇaraso—


pli: ayaṁ, bhikkhave, mahāsamudde chaṭṭho acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhikkhave, mahāsamuddo bahuratano anekaratano. Tatrimāni ratanāni, seyyathidaṁ—muttā, maṇi, veḷuriyo, saṅkho, silā, pavāḷaṁ, rajataṁ, jātarūpaṁ, lohitako, masāragallaṁ.


pli: Yampi, bhikkhave, mahāsamuddo bahuratano anekaratano, tatrimāni ratanāni, seyyathidaṁ—muttā, maṇi, veḷuriyo, saṅkho, silā, pavāḷaṁ, rajataṁ, jātarūpaṁ, lohitako, masāragallaṁ—


pli: ayaṁ, bhikkhave, mahāsamudde sattamo acchariyo abbhuto dhammo, yaṁ disvā disvā asurā mahāsamudde abhiramanti.


pli: Puna caparaṁ, bhikkhave, mahāsamuddo mahataṁ bhūtānaṁ āvāso. Tatrime bhūtā—timi, timiṅgalo, timitimiṅgalo, asurā, nāgā, gandhabbā. Santi mahāsamudde yojanasatikāpi attabhāvā, dviyojanasatikāpi attabhāvā, tiyojanasatikāpi attabhāvā, catuyojanasatikāpi attabhāvā, pañcayojanasatikāpi attabhāvā.


pli: Yampi, bhikkhave, mahāsamuddo mahataṁ bhūtānaṁ āvāso, tatrime bhūtā—timi, timiṅgalo, timitimiṅgalo, asurā, nāgā, gandhabbā; santi mahāsamudde, yojanasatikāpi attabhāvā …pe… pañcayojanasatikāpi attabhāvā—


pli: ayaṁ, bhikkhave, mahāsamudde aṭṭhamo acchariyo abbhuto dhammo, yaṁ disvā disvā asurā mahāsamudde abhiramanti.


pli: Ime kho, bhikkhave, mahāsamudde aṭṭha acchariyā abbhutā dhammā, ye disvā disvā asurā mahāsamudde abhiraman”ti.


pli: 3. Imasmiṁdhammavinayeaṭṭhacchariya


pli: Evameva kho, bhikkhave, imasmiṁ dhammavinaye aṭṭha acchariyā abbhutā dhammā, ye disvā disvā bhikkhū imasmiṁ dhammavinaye abhiramanti.


pli: Katame aṭṭha?


pli: Seyyathāpi, bhikkhave, mahāsamuddo anupubbaninno anupubbapoṇo anupubbapabbhāro na āyatakeneva papāto;


pli: evameva kho, bhikkhave, imasmiṁ dhammavinaye anupubbasikkhā anupubbakiriyā anupubbapaṭipadā na āyatakeneva aññāpaṭivedho.


pli: Yampi, bhikkhave, imasmiṁ dhammavinaye anupubbasikkhā anupubbakiriyā anupubbapaṭipadā na āyatakeneva aññāpaṭivedho—


pli: ayaṁ, bhikkhave, imasmiṁ dhammavinaye paṭhamo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, bhikkhave, mahāsamuddo ṭhitadhammo velaṁ nātivattati;


pli: evameva kho, bhikkhave, yaṁ mayā mama sāvakānaṁ sikkhāpadaṁ paññattaṁ, taṁ mama sāvakā jīvitahetupi nātikkamanti.


pli: Yampi, bhikkhave, mayā mama sāvakānaṁ sikkhāpadaṁ paññattaṁ, taṁ mama sāvakā jīvitahetupi nātikkamanti—


pli: ayaṁ, bhikkhave, imasmiṁ dhammavinaye dutiyo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, bhikkhave, mahāsamuddo na matena kuṇapena saṁvasati, yaṁ hoti mahāsamudde mataṁ kuṇapaṁ taṁ khippameva tīraṁ vāheti, thalaṁ ussāreti;


pli: evameva kho, bhikkhave, yo so puggalo dussīlo pāpadhammo asucisaṅkassarasamācāro paṭicchannakammanto assamaṇo samaṇapaṭiñño abrahmacārī brahmacāripaṭiñño antopūti avassuto kasambujāto, na tena saṅgho saṁvasati, khippameva naṁ sannipatitvā ukkhipati, kiñcāpi kho so hoti majjhe bhikkhusaṅghassa nisinno. Atha kho so ārakāva saṅghamhā, saṅgho ca tena.


pli: Yampi, bhikkhave, yo so puggalo dussīlo pāpadhammo asucisaṅkassarasamācāro paṭicchannakammanto assamaṇo samaṇapaṭiñño abrahmacārī brahmacāripaṭiñño antopūti avassuto kasambujāto, na tena saṅgho saṁvasati, khippameva naṁ sannipatitvā ukkhipati, kiñcāpi kho so hoti majjhe bhikkhusaṅghassa nisinno, atha kho so ārakāva saṅghamhā, saṅgho ca tena—


pli: ayaṁ, bhikkhave, imasmiṁ dhammavinaye tatiyo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, bhikkhave, yā kāci mahānadiyo, seyyathidaṁ—gaṅgā, yamunā, aciravatī, sarabhū, mahī, tā mahāsamuddaṁ pattā jahanti purimāni nāmagottāni, mahāsamuddotveva saṅkhaṁ gacchanti;


pli: evameva kho, bhikkhave, cattārome vaṇṇā—khattiyā, brāhmaṇā, vessā, suddā. Te tathāgatappavedite dhammavinaye agārasmā anagāriyaṁ pabbajitvā jahanti purimāni nāmagottāni, samaṇā sakyaputtiyātveva saṅkhaṁ gacchanti.


pli: Yampi, bhikkhave, cattārome vaṇṇā khattiyā brāhmaṇā vessā suddā, te tathāgatappavedite dhammavinaye agārasmā anagāriyaṁ pabbajitvā jahanti purimāni nāmagottāni, samaṇā sakyaputtiyātveva saṅkhaṁ gacchanti—


pli: ayaṁ, bhikkhave, imasmiṁ dhammavinaye catuttho acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, bhikkhave, yā ca loke savantiyo mahāsamuddaṁ appenti, yā ca antalikkhā dhārā papatanti, na tena mahāsamuddassa ūnattaṁ vā pūrattaṁ vā paññāyati;


pli: evameva kho, bhikkhave, bahū cepi bhikkhū anupādisesāya nibbānadhātuyā parinibbāyanti, na tena nibbānadhātuyā ūnattaṁ vā pūrattaṁ vā paññāyati.


pli: Yampi, bhikkhave, bahū cepi bhikkhū anupādisesāya nibbānadhātuyā parinibbāyanti, na tena nibbānadhātuyā ūnattaṁ vā pūrattaṁ vā paññāyati—


pli: ayaṁ, bhikkhave, imasmiṁ dhammavinaye pañcamo acchariyo abbhuto dhammo yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, bhikkhave, mahāsamuddo ekaraso loṇaraso;


pli: evameva kho, bhikkhave, ayaṁ dhammavinayo ekaraso vimuttiraso.


pli: Yampi, bhikkhave, ayaṁ dhammavinayo ekaraso vimuttiraso—


pli: ayaṁ, bhikkhave, imasmiṁ dhammavinaye chaṭṭho acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, bhikkhave, mahāsamuddo bahuratano anekaratano, tatrimāni ratanāni, seyyathidaṁ—muttā, maṇi, veḷuriyo, saṅkho, silā, pavāḷaṁ, rajataṁ, jātarūpaṁ, lohitako, masāragallaṁ;


pli: evameva kho, bhikkhave, ayaṁ dhammavinayo bahuratano anekaratano. Tatrimāni ratanāni, seyyathidaṁ—cattāro satipaṭṭhānā, cattāro sammappadhānā, cattāro iddhipādā, pañcindriyāni, pañca balāni, satta bojjhaṅgā, ariyo aṭṭhaṅgiko maggo.


pli: Yampi, bhikkhave, ayaṁ dhammavinayo bahuratano anekaratano, tatrimāni ratanāni, seyyathidaṁ—cattāro satipaṭṭhānā …pe… ariyo aṭṭhaṅgiko maggo—


pli: ayaṁ, bhikkhave, imasmiṁ dhammavinaye sattamo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Seyyathāpi, bhikkhave, mahāsamuddo mahataṁ bhūtānaṁ āvāso, tatrime bhūtā—timi, timiṅgalo, timitimiṅgalo, asurā, nāgā, gandhabbā, santi mahāsamudde yojanasatikāpi attabhāvā, dviyojanasatikāpi attabhāvā, tiyojanasatikāpi attabhāvā, catuyojanasatikāpi attabhāvā, pañcayojanasatikāpi attabhāvā;


pli: evameva kho, bhikkhave, ayaṁ dhammavinayo mahataṁ bhūtānaṁ āvāso. Tatrime bhūtā—sotāpanno, sotāpattiphalasacchikiriyāya paṭipanno; sakadāgāmī, sakadāgāmiphalasacchikiriyāya paṭipanno; anāgāmī, anāgāmiphalasacchikiriyāya paṭipanno; arahā, arahattaphalasacchikiriyāya paṭipanno.


pli: Yampi, bhikkhave, ayaṁ dhammavinayo mahataṁ bhūtānaṁ āvāso, tatrime bhūtā—sotāpanno, sotāpattiphalasacchikiriyāya paṭipanno …pe… arahā, arahattaphalasacchikiriyāya paṭipanno—


pli: ayaṁ, bhikkhave, imasmiṁ dhammavinaye aṭṭhamo acchariyo abbhuto dhammo, yaṁ disvā disvā bhikkhū imasmiṁ dhammavinaye abhiramanti.


pli: Ime kho, bhikkhave, imasmiṁ dhammavinaye aṭṭha acchariyā abbhutā dhammā, ye disvā disvā bhikkhū imasmiṁ dhammavinaye abhiramantī”ti.


pli: Atha kho bhagavā etamatthaṁ viditvā tāyaṁ velāyaṁ imaṁ udānaṁ udānesi—


pli: “Channamativassati,


pli: vivaṭaṁ nātivassati;


pli: Tasmā channaṁ vivaretha,


pli: evaṁ taṁ nātivassatī”ti.


pli: 4. Pātimokkhasavanāraha


pli: Atha kho bhagavā bhikkhū āmantesi—


pli: “nadānāhaṁ, bhikkhave, ito paraṁ uposathaṁ karissāmi, pātimokkhaṁ uddisissāmi.


pli: Tumhevadāni, bhikkhave, ito paraṁ uposathaṁ kareyyātha, pātimokkhaṁ uddiseyyātha.


pli: Aṭṭhānametaṁ, bhikkhave, anavakāso yaṁ tathāgato aparisuddhāya parisāya uposathaṁ kareyya, pātimokkhaṁ uddiseyya.


pli: Na ca, bhikkhave, sāpattikena pātimokkhaṁ sotabbaṁ.


pli: Yo suṇeyya, āpatti dukkaṭassa.


pli: Anujānāmi, bhikkhave, yo sāpattiko pātimokkhaṁ suṇāti, tassa pātimokkhaṁ ṭhapetuṁ.


pli: Evañca pana, bhikkhave, ṭhapetabbaṁ.


pli: Tadahuposathe cātuddase vā pannarase vā tasmiṁ puggale sammukhībhūte saṅghamajjhe udāharitabbaṁ—


pli: ‘Suṇātu me, bhante, saṅgho.


pli: Itthannāmo puggalo sāpattiko, tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabban’ti ṭhapitaṁ hoti pātimokkhan”ti.


pli: Tena kho pana samayena chabbaggiyā bhikkhū—


pli: “nāmhe koci jānātī”ti sāpattikāva pātimokkhaṁ suṇanti.


pli: Therā bhikkhū paracittaviduno bhikkhūnaṁ ārocenti—


pli: “itthannāmo ca itthannāmo ca, āvuso, chabbaggiyā bhikkhū—


pli: ‘nāmhe koci jānātī’ti sāpattikāva pātimokkhaṁ suṇantī”ti.


pli: Assosuṁ kho chabbaggiyā bhikkhū—


pli: “therā kira bhikkhū paracittaviduno amhe bhikkhūnaṁ ārocenti—


pli: ‘itthannāmo ca itthannāmo ca, āvuso, chabbaggiyā bhikkhū—


pli: “nāmhe koci jānātī”ti sāpattikāva pātimokkhaṁ suṇantī’”ti.


pli: “puramhākaṁ pesalā bhikkhū pātimokkhaṁ ṭhapentī”ti—


pli: paṭikacceva suddhānaṁ bhikkhūnaṁ anāpattikānaṁ avatthusmiṁ akāraṇe pātimokkhaṁ ṭhapenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū suddhānaṁ bhikkhūnaṁ anāpattikānaṁ avatthusmiṁ akāraṇe pātimokkhaṁ ṭhapessantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, chabbaggiyā bhikkhū suddhānaṁ bhikkhūnaṁ anāpattikānaṁ avatthusmiṁ akāraṇe pātimokkhaṁ ṭhapentī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, suddhānaṁ bhikkhūnaṁ anāpattikānaṁ avatthusmiṁ akāraṇe pātimokkhaṁ ṭhapetabbaṁ.


pli: Yo ṭhapeyya, āpatti dukkaṭassa.


pli: 5. Dhammikādhammikapātimokkhaṭṭhapana


pli: Ekaṁ, bhikkhave, adhammikaṁ pātimokkhaṭṭhapanaṁ, ekaṁ dhammikaṁ pātimokkhaṭṭhapanaṁ;


pli: dve adhammikāni pātimokkhaṭṭhapanāni, dve dhammikāni;


pli: tīṇi adhammikāni pātimokkhaṭṭhapanāni, tīṇi dhammikāni;


pli: cattāri adhammikāni pātimokkhaṭṭhapanāni, cattāri dhammikāni;


pli: pañca adhammikāni pātimokkhaṭṭhapanāni, pañca dhammikāni;


pli: cha adhammikāni pātimokkhaṭṭhapanāni, cha dhammikāni;


pli: satta adhammikāni pātimokkhaṭṭhapanāni, satta dhammikāni;


pli: aṭṭha adhammikāni pātimokkhaṭṭhapanāni, aṭṭha dhammikāni;


pli: nava adhammikāni pātimokkhaṭṭhapanāni, nava dhammikāni;


pli: dasa adhammikāni pātimokkhaṭṭhapanāni, dasa dhammikāni.


pli: Katamaṁ ekaṁ adhammikaṁ pātimokkhaṭṭhapanaṁ?


pli: Amūlikāya sīlavipattiyā pātimokkhaṁ ṭhapeti—


pli: idaṁ ekaṁ adhammikaṁ pātimokkhaṭṭhapanaṁ.


pli: Katamaṁ ekaṁ dhammikaṁ pātimokkhaṭṭhapanaṁ?


pli: Samūlikāya sīlavipattiyā pātimokkhaṁ ṭhapeti—


pli: idaṁ ekaṁ dhammikaṁ pātimokkhaṭṭhapanaṁ.


pli: Katamāni dve adhammikāni pātimokkhaṭṭhapanāni?


pli: Amūlikāya sīlavipattiyā pātimokkhaṁ ṭhapeti, amūlikāya ācāravipattiyā pātimokkhaṁ ṭhapeti—


pli: imāni dve adhammikāni pātimokkhaṭṭhapanāni.


pli: Katamāni dve dhammikāni pātimokkhaṭṭhapanāni?


pli: Samūlikāya sīlavipattiyā pātimokkhaṁ ṭhapeti, samūlikāya ācāravipattiyā pātimokkhaṁ ṭhapeti—


pli: imāni dve dhammikāni pātimokkhaṭṭhapanāni.


pli: Katamāni tīṇi adhammikāni pātimokkhaṭṭhapanāni?


pli: Amūlikāya sīlavipattiyā pātimokkhaṁ ṭhapeti, amūlikāya ācāravipattiyā pātimokkhaṁ ṭhapeti, amūlikāya diṭṭhivipattiyā pātimokkhaṁ ṭhapeti—


pli: imāni tīṇi adhammikāni pātimokkhaṭṭhapanāni.


pli: Katamāni tīṇi dhammikāni pātimokkhaṭṭhapanāni?


pli: Samūlikāya sīlavipattiyā pātimokkhaṁ ṭhapeti, samūlikāya ācāravipattiyā pātimokkhaṁ ṭhapeti, samūlikāya diṭṭhivipattiyā pātimokkhaṁ ṭhapeti—


pli: imāni tīṇi dhammikāni pātimokkhaṭṭhapanāni.


pli: Katamāni cattāri adhammikāni pātimokkhaṭṭhapanāni?


pli: Amūlikāya sīlavipattiyā pātimokkhaṁ ṭhapeti, amūlikāya ācāravipattiyā pātimokkhaṁ ṭhapeti, amūlikāya diṭṭhivipattiyā pātimokkhaṁ ṭhapeti, amūlikāya ājīvavipattiyā pātimokkhaṁ ṭhapeti—


pli: imāni cattāri adhammikāni pātimokkhaṭṭhapanāni.


pli: Katamāni cattāri dhammikāni pātimokkhaṭṭhapanāni?


pli: Samūlikāya sīlavipattiyā pātimokkhaṁ ṭhapeti, samūlikāya ācāravipattiyā pātimokkhaṁ ṭhapeti, samūlikāya diṭṭhivipattiyā pātimokkhaṁ ṭhapeti, samūlikāya ājīvavipattiyā pātimokkhaṁ ṭhapeti—


pli: imāni cattāri dhammikāni pātimokkhaṭṭhapanāni.


pli: Katamāni pañca adhammikāni pātimokkhaṭṭhapanāni?


pli: Amūlakena pārājikena pātimokkhaṁ ṭhapeti, amūlakena saṅghādisesena …pe…


pli: amūlakena pācittiyena …


pli: amūlakena pāṭidesanīyena …


pli: amūlakena dukkaṭena pātimokkhaṁ ṭhapeti—


pli: imāni pañca adhammikāni pātimokkhaṭṭhapanāni.


pli: Katamāni pañca dhammikāni pātimokkhaṭṭhapanāni?


pli: Samūlakena pārājikena pātimokkhaṁ ṭhapeti, samūlakena saṅghādisesena …pe…


pli: pācittiyena …


pli: pāṭidesanīyena …


pli: dukkaṭena pātimokkhaṁ ṭhapeti—


pli: imāni pañca dhammikāni pātimokkhaṭṭhapanāni.


pli: Katamāni cha adhammikāni pātimokkhaṭṭhapanāni?


pli: Amūlikāya sīlavipattiyā pātimokkhaṁ ṭhapeti akatāya, amūlikāya sīlavipattiyā pātimokkhaṁ ṭhapeti katāya;


pli: amūlikāya ācāravipattiyā pātimokkhaṁ ṭhapeti akatāya, amūlikāya ācāravipattiyā pātimokkhaṁ ṭhapeti katāya;


pli: amūlikāya diṭṭhivipattiyā pātimokkhaṁ ṭhapeti akatāya, amūlikāya diṭṭhivipattiyā pātimokkhaṁ ṭhapeti katāya—


pli: imāni cha adhammikāni pātimokkhaṭṭhapanāni.


pli: Katamāni cha dhammikāni pātimokkhaṭṭhapanāni?


pli: Samūlikāya sīlavipattiyā pātimokkhaṁ ṭhapeti akatāya, samūlikāya sīlavipattiyā pātimokkhaṁ ṭhapeti katāya;


pli: samūlikāya ācāravipattiyā …pe…


pli: diṭṭhivipattiyā pātimokkhaṁ ṭhapeti akatāya …pe…


pli: katāya—


pli: imāni cha dhammikāni pātimokkhaṭṭhapanāni.


pli: Katamāni satta adhammikāni pātimokkhaṭṭhapanāni?


pli: Amūlakena pārājikena pātimokkhaṁ ṭhapeti, amūlakena saṅghādisesena …pe…


pli: thullaccayena pācittiyena pāṭidesanīyena dukkaṭena dubbhāsitena pātimokkhaṁ ṭhapeti—


pli: imāni satta adhammikāni pātimokkhaṭṭhapanāni.


pli: Katamāni satta dhammikāni pātimokkhaṭṭhapanāni?


pli: Samūlakena pārājikena pātimokkhaṁ ṭhapeti, samūlakena saṅghādisesena …pe…


pli: imāni satta dhammikāni pātimokkhaṭṭhapanāni.


pli: Katamāni aṭṭha adhammikāni pātimokkhaṭṭhapanāni?


pli: Amūlikāya sīlavipattiyā pātimokkhaṁ ṭhapeti akatāya, amūlikāya sīlavipattiyā pātimokkhaṁ ṭhapeti katāya;


pli: amūlikāya ācāravipattiyā …pe…


pli: diṭṭhivipattiyā …pe…


pli: ājīvavipattiyā pātimokkhaṁ ṭhapeti akatāya …pe… katāya—


pli: imāni aṭṭha adhammikāni pātimokkhaṭṭhapanāni.


pli: Katamāni aṭṭha dhammikāni pātimokkhaṭṭhapanāni?


pli: Samūlikāya sīlavipattiyā pātimokkhaṁ ṭhapeti akatāya, samūlikāya sīlavipattiyā pātimokkhaṁ ṭhapeti katāya;


pli: samūlikāya ācāravipattiyā …pe…


pli: imāni aṭṭha dhammikāni pātimokkhaṭṭhapanāni.


pli: Katamāni nava adhammikāni pātimokkhaṭṭhapanāni?


pli: Amūlikāya sīlavipattiyā pātimokkhaṁ ṭhapeti akatāya, amūlikāya sīlavipattiyā pātimokkhaṁ ṭhapeti katāya, amūlikāya sīlavipattiyā pātimokkhaṁ ṭhapeti katākatāya;


pli: diṭṭhivipattiyā pātimokkhaṁ ṭhapeti akatāya …pe… katāya …pe…


pli: katākatāya—


pli: imāni nava adhammikāni pātimokkhaṭṭhapanāni.


pli: Katamāni nava dhammikāni pātimokkhaṭṭhapanāni?


pli: Samūlikāya sīlavipattiyā pātimokkhaṁ ṭhapeti akatāya, samūlikāya sīlavipattiyā pātimokkhaṁ ṭhapeti katāya, samūlikāya sīlavipattiyā pātimokkhaṁ ṭhapeti katākatāya;


pli: imāni nava dhammikāni pātimokkhaṭṭhapanāni.


pli: Katamāni dasa adhammikāni pātimokkhaṭṭhapanāni?


pli: Na pārājiko tassaṁ parisāyaṁ nisinno hoti, na pārājikakathā vippakatā hoti;


pli: na sikkhaṁ paccakkhātako tassaṁ parisāyaṁ nisinno hoti, na sikkhaṁ paccakkhātakathā vippakatā hoti;


pli: dhammikaṁ sāmaggiṁ upeti, na dhammikaṁ sāmaggiṁ paccādiyati, na dhammikāya sāmaggiyā paccādānakathā vippakatā hoti;


pli: na sīlavipattiyā diṭṭhasutaparisaṅkito hoti, na ācāravipattiyā diṭṭhasutaparisaṅkito hoti, na diṭṭhivipattiyā diṭṭhasutaparisaṅkito hoti—


pli: imāni dasa adhammikāni pātimokkhaṭṭhapanāni.


pli: Katamāni dasa dhammikāni pātimokkhaṭṭhapanāni?


pli: Pārājiko tassaṁ parisāyaṁ nisinno hoti, pārājikakathā vippakatā hoti;


pli: sikkhaṁ paccakkhātako tassaṁ parisāyaṁ nisinno hoti, sikkhaṁ paccakkhātakathā vippakatā hoti;


pli: dhammikaṁ sāmaggiṁ na upeti, dhammikaṁ sāmaggiṁ paccādiyati, dhammikāya sāmaggiyā paccādānakathā vippakatā hoti;


pli: sīlavipattiyā diṭṭhasutaparisaṅkito hoti, ācāravipattiyā diṭṭhasutaparisaṅkito hoti, diṭṭhivipattiyā diṭṭhasutaparisaṅkito hoti—


pli: imāni dasa dhammikāni pātimokkhaṭṭhapanāni.


pli: 6. Dhammikapātimokkhaṭṭhapana


pli: Kathaṁ pārājiko tassaṁ parisāyaṁ nisinno hoti?


pli: Idha, bhikkhave, yehi ākārehi yehi liṅgehi yehi nimittehi pārājikassa dhammassa ajjhāpatti hoti, tehi ākārehi tehi liṅgehi tehi nimittehi bhikkhu bhikkhuṁ passati pārājikaṁ dhammaṁ ajjhāpajjantaṁ.


pli: Na heva kho bhikkhu bhikkhuṁ passati pārājikaṁ dhammaṁ ajjhāpajjantaṁ, api ca añño bhikkhu bhikkhussa āroceti—


pli: ‘itthannāmo, āvuso, bhikkhu pārājikaṁ dhammaṁ ajjhāpanno’ti.


pli: Na heva kho bhikkhu bhikkhuṁ passati pārājikaṁ dhammaṁ ajjhāpajjantaṁ, nāpi añño bhikkhu bhikkhussa āroceti—


pli: ‘itthannāmo, āvuso, bhikkhu pārājikaṁ dhammaṁ ajjhāpanno’ti, api ca sova bhikkhu bhikkhussa āroceti—


pli: ‘ahaṁ, āvuso, pārājikaṁ dhammaṁ ajjhāpanno’ti.


pli: Ākaṅkhamāno, bhikkhave, bhikkhu tena diṭṭhena tena sutena tāya parisaṅkāya tadahuposathe cātuddase vā pannarase vā tasmiṁ puggale sammukhībhūte saṅghamajjhe udāhareyya—


pli: ‘Suṇātu me, bhante, saṅgho.


pli: Itthannāmo puggalo pārājikaṁ dhammaṁ ajjhāpanno, tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: dhammikaṁ pātimokkhaṭṭhapanaṁ’.


pli: Bhikkhussa pātimokkhe ṭhapite parisā vuṭṭhāti, dasannaṁ antarāyānaṁ aññatarena—


pli: rājantarāyena vā, corantarāyena vā, agyantarāyena vā, udakantarāyena vā, manussantarāyena vā, amanussantarāyena vā, vāḷantarāyena vā, sarīsapantarāyena vā, jīvitantarāyena vā, brahmacariyantarāyena vā.


pli: Ākaṅkhamāno, bhikkhave, bhikkhu tasmiṁ vā āvāse, aññasmiṁ vā āvāse, tasmiṁ puggale sammukhībhūte saṅghamajjhe udāhareyya—


pli: Itthannāmassa puggalassa pārājikakathā vippakatā, taṁ vatthu avinicchitaṁ.


pli: Yadi saṅghassa pattakallaṁ, saṅgho taṁ vatthuṁ vinicchineyyā’ti.


pli: Evañcetaṁ labhetha, iccetaṁ kusalaṁ.


pli: No ce labhetha, tadahuposathe cātuddase vā pannarase vā tasmiṁ puggale sammukhībhūte saṅghamajjhe udāharitabbaṁ—


pli: Tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: Kathaṁ sikkhaṁ paccakkhātako tassaṁ parisāyaṁ nisinno hoti?


pli: Idha pana, bhikkhave, bhikkhu yehi ākārehi yehi liṅgehi yehi nimittehi sikkhā paccakkhātā hoti, tehi ākārehi tehi liṅgehi tehi nimittehi bhikkhu bhikkhuṁ passati sikkhaṁ paccakkhantaṁ.


pli: Na heva kho bhikkhu bhikkhuṁ passati sikkhaṁ paccakkhantaṁ, api ca añño bhikkhu bhikkhussa āroceti—


pli: ‘itthannāmena, āvuso, bhikkhunā sikkhā paccakkhātā’ti.


pli: Na heva kho bhikkhu bhikkhuṁ passati sikkhaṁ paccakkhantaṁ, nāpi añño bhikkhu bhikkhussa āroceti—


pli: ‘itthannāmena, āvuso, bhikkhunā sikkhā paccakkhātā’ti, api ca sova bhikkhu bhikkhussa āroceti—


pli: ‘mayā, āvuso, sikkhā paccakkhātā’ti.


pli: Ākaṅkhamāno, bhikkhave, bhikkhu tena diṭṭhena tena sutena tāya parisaṅkāya tadahuposathe cātuddase vā pannarase vā tasmiṁ puggale sammukhībhūte saṅghamajjhe udāhareyya—


pli: ‘Suṇātu me, bhante, saṅgho.


pli: Itthannāmena puggalena sikkhā paccakkhātā, tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: dhammikaṁ pātimokkhaṭṭhapanaṁ’.


pli: Bhikkhussa pātimokkhe ṭhapite parisā vuṭṭhāti, dasannaṁ antarāyānaṁ aññatarena—


pli: rājantarāyena vā …pe…


pli: brahmacariyantarāyena vā, ākaṅkhamāno, bhikkhave, bhikkhu tasmiṁ vā āvāse, aññasmiṁ vā āvāse, tasmiṁ puggale sammukhībhūte saṅghamajjhe udāhareyya—


pli: Itthannāmassa puggalassa sikkhaṁ paccakkhātakathā vippakatā, taṁ vatthu avinicchitaṁ.


pli: Yadi saṅghassa pattakallaṁ, saṅgho taṁ vatthuṁ vinicchineyyā’ti.


pli: Evañcetaṁ labhetha, iccetaṁ kusalaṁ.


pli: No ce labhetha, tadahuposathe cātuddase vā pannarase vā tasmiṁ puggale sammukhībhūte saṅghamajjhe udāharitabbaṁ—


pli: Tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: Kathaṁ dhammikaṁ sāmaggiṁ na upeti?


pli: Idha pana, bhikkhave, bhikkhu yehi ākārehi yehi liṅgehi yehi nimittehi dhammikāya sāmaggiyānupagamanaṁ hoti, tehi ākārehi tehi liṅgehi tehi nimittehi bhikkhu bhikkhuṁ passati dhammikaṁ sāmaggiṁ na upentaṁ.


pli: Na heva kho bhikkhu bhikkhuṁ passati dhammikaṁ sāmaggiṁ na upentaṁ, api ca añño bhikkhu bhikkhussa āroceti—


pli: ‘itthannāmo, āvuso, bhikkhu dhammikaṁ sāmaggiṁ na upetī’ti.


pli: Na heva kho bhikkhu bhikkhuṁ passati dhammikaṁ sāmaggiṁ na upentaṁ, nāpi añño bhikkhu bhikkhussa āroceti—


pli: ‘itthannāmo, āvuso, bhikkhu dhammikaṁ sāmaggiṁ na upetī’ti, api ca sova bhikkhu bhikkhussa āroceti—


pli: ‘ahaṁ, āvuso, dhammikaṁ sāmaggiṁ na upemī’ti.


pli: Ākaṅkhamāno, bhikkhave, bhikkhu tena diṭṭhena tena sutena tāya parisaṅkāya tadahuposathe cātuddase vā pannarase vā tasmiṁ puggale sammukhībhūte saṅghamajjhe udāhareyya—


pli: ‘Suṇātu me, bhante, saṅgho.


pli: Itthannāmo puggalo dhammikaṁ sāmaggiṁ na upeti, tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: dhammikaṁ pātimokkhaṭṭhapanaṁ’.


pli: Kathaṁ dhammikaṁ sāmaggiṁ paccādiyati?


pli: Idha, bhikkhave, bhikkhu yehi ākārehi yehi liṅgehi yehi nimittehi dhammikāya sāmaggiyā paccādānaṁ hoti, tehi ākārehi tehi liṅgehi tehi nimittehi bhikkhu bhikkhuṁ passati dhammikaṁ sāmaggiṁ paccādiyantaṁ.


pli: Na heva kho bhikkhu bhikkhuṁ passati dhammikaṁ sāmaggiṁ paccādiyantaṁ, api ca añño bhikkhu bhikkhussa āroceti—‘itthannāmo, āvuso, bhikkhu dhammikaṁ sāmaggiṁ paccādiyatī’ti.


pli: Na heva kho bhikkhu bhikkhuṁ passati dhammikaṁ sāmaggiṁ paccādiyantaṁ, nāpi añño bhikkhu bhikkhussa āroceti—‘itthannāmo, āvuso, bhikkhu dhammikaṁ sāmaggiṁ paccādiyatī’ti, api ca sova bhikkhu bhikkhussa āroceti—‘ahaṁ, āvuso, dhammikaṁ sāmaggiṁ paccādiyāmī’ti.


pli: Itthannāmo puggalo dhammikaṁ sāmaggiṁ paccādiyati, tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: Bhikkhussa pātimokkhe ṭhapite parisā vuṭṭhāti, dasannaṁ antarāyānaṁ aññatarena—


pli: rājantarāyena vā …pe…


pli: brahmacariyantarāyena vā.


pli: Ākaṅkhamāno, bhikkhave, bhikkhu tasmiṁ vā āvāse, aññasmiṁ vā āvāse, tasmiṁ puggale sammukhībhūte saṅghamajjhe udāhareyya—


pli: Itthannāmassa puggalassa dhammikāya sāmaggiyā paccādānakathā vippakatā, taṁ vatthu avinicchitaṁ.


pli: Yadi saṅghassa pattakallaṁ, saṅgho taṁ vatthuṁ vinicchineyyā’ti.


pli: Evañcetaṁ labhetha, iccetaṁ kusalaṁ.


pli: No ce labhetha, tadahuposathe cātuddase vā pannarase vā tasmiṁ puggale sammukhībhūte saṅghamajjhe udāharitabbaṁ—


pli: Tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: Kathaṁ sīlavipattiyā diṭṭhasutaparisaṅkito hoti?


pli: Idha pana, bhikkhave, bhikkhu yehi ākārehi yehi liṅgehi yehi nimittehi sīlavipattiyā diṭṭhasutaparisaṅkito hoti, tehi ākārehi tehi liṅgehi tehi nimittehi bhikkhu bhikkhuṁ passati sīlavipattiyā diṭṭhasutaparisaṅkitaṁ.


pli: Na heva kho bhikkhu bhikkhuṁ passati sīlavipattiyā diṭṭhasutaparisaṅkitaṁ, api ca añño bhikkhu bhikkhussa āroceti—


pli: ‘itthannāmo, āvuso, bhikkhu sīlavipattiyā diṭṭhasutaparisaṅkito’ti.


pli: Na heva kho bhikkhu bhikkhuṁ passati sīlavipattiyā diṭṭhasutaparisaṅkitaṁ, nāpi añño bhikkhu bhikkhussa āroceti—


pli: ‘itthannāmo, āvuso, bhikkhu sīlavipattiyā diṭṭhasutaparisaṅkito’ti, api ca sova bhikkhu bhikkhussa āroceti—


pli: ‘ahaṁ, āvuso, sīlavipattiyā diṭṭhasutaparisaṅkitomhī’ti.


pli: Ākaṅkhamāno, bhikkhave, bhikkhu tena diṭṭhena tena sutena tāya parisaṅkāya tadahuposathe cātuddase vā pannarase vā tasmiṁ puggale sammukhībhūte saṅghamajjhe udāhareyya—


pli: ‘Suṇātu me, bhante, saṅgho.


pli: Itthannāmo puggalo sīlavipattiyā diṭṭhasutaparisaṅkito, tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: dhammikaṁ pātimokkhaṭṭhapanaṁ’.


pli: Kathaṁ ācāravipattiyā diṭṭhasutaparisaṅkito hoti?


pli: Idha pana, bhikkhave, bhikkhu yehi ākārehi yehi liṅgehi yehi nimittehi ācāravipattiyā diṭṭhasutaparisaṅkito hoti tehi ākārehi tehi liṅgehi tehi nimittehi bhikkhu bhikkhuṁ passati ācāravipattiyā diṭṭhasutaparisaṅkitaṁ.


pli: Na heva kho bhikkhu bhikkhuṁ passati ācāravipattiyā diṭṭhasutaparisaṅkitaṁ, api ca añño bhikkhu bhikkhussa āroceti—


pli: ‘itthannāmo, āvuso, bhikkhu ācāravipattiyā diṭṭhasutaparisaṅkito’ti.


pli: Na heva kho bhikkhu bhikkhuṁ passati ācāravipattiyā diṭṭhasutaparisaṅkitaṁ, nāpi añño bhikkhu bhikkhussa āroceti—


pli: ‘itthannāmo, āvuso, bhikkhu ācāravipattiyā diṭṭhasutaparisaṅkito’ti, api ca sova bhikkhu bhikkhussa āroceti—


pli: ‘ahaṁ, āvuso, ācāravipattiyā diṭṭhasutaparisaṅkitomhī’ti.


pli: Itthannāmo puggalo ācāravipattiyā diṭṭhasutaparisaṅkito, tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: Kathaṁ diṭṭhivipattiyā diṭṭhasutaparisaṅkito hoti?


pli: Idha pana, bhikkhave, bhikkhu yehi ākārehi yehi liṅgehi yehi nimittehi diṭṭhivipattiyā diṭṭhasutaparisaṅkito hoti, tehi ākārehi tehi liṅgehi tehi nimittehi bhikkhu bhikkhuṁ passati diṭṭhivipattiyā diṭṭhasutaparisaṅkitaṁ.


pli: Na heva kho bhikkhu bhikkhuṁ passati diṭṭhivipattiyā diṭṭhasutaparisaṅkitaṁ, api ca añño bhikkhu bhikkhussa āroceti—


pli: ‘itthannāmo, āvuso, bhikkhu diṭṭhivipattiyā diṭṭhasutaparisaṅkito’ti.


pli: Na heva kho bhikkhu bhikkhuṁ passati diṭṭhivipattiyā diṭṭhasutaparisaṅkitaṁ, nāpi añño bhikkhu bhikkhussa āroceti—


pli: ‘itthannāmo, āvuso, bhikkhu diṭṭhivipattiyā diṭṭhasutaparisaṅkito’ti, api ca sova bhikkhu bhikkhussa āroceti—


pli: ‘ahaṁ, āvuso, diṭṭhivipattiyā diṭṭhasutaparisaṅkitomhī’ti.


pli: Ākaṅkhamāno, bhikkhave, bhikkhu tena diṭṭhena tena sutena tāya parisaṅkāya tadahuposathe cātuddase vā pannarase vā tasmiṁ puggale sammukhībhūte saṅghamajjhe udāhareyya—


pli: ‘Suṇātu me, bhante, saṅgho.


pli: Itthannāmo puggalo diṭṭhivipattiyā diṭṭhasutaparisaṅkito, tassa pātimokkhaṁ ṭhapemi, na tasmiṁ sammukhībhūte pātimokkhaṁ uddisitabbanti—


pli: dhammikaṁ pātimokkhaṭṭhapanaṁ’.


pli: Imāni dasa dhammikāni pātimokkhaṭṭhapanānī”ti.


pli: Paṭhamabhāṇavāro niṭṭhito.


pli: 7. Attādānaaṅga


pli: Atha kho āyasmā upāli yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā upāli bhagavantaṁ etadavoca—


pli: “attādānaṁ ādātukāmena, bhante, bhikkhunā katamaṅgasamannāgataṁ attādānaṁ ādātabban”ti?


pli: “Attādānaṁ ādātukāmena, upāli, bhikkhunā pañcaṅgasamannāgataṁ attādānaṁ ādātabbaṁ.


pli: Attādānaṁ ādātukāmena, upāli, bhikkhunā evaṁ paccavekkhitabbaṁ—


pli: ‘yaṁ kho ahaṁ imaṁ attādānaṁ ādātukāmo, kālo nu kho imaṁ attādānaṁ ādātuṁ udāhu no’ti?


pli: Sace, upāli, bhikkhu paccavekkhamāno evaṁ jānāti—


pli: ‘akālo imaṁ attādānaṁ ādātuṁ, no kālo’ti, na taṁ, upāli, attādānaṁ ādātabbaṁ.


pli: Sace panupāli, bhikkhu paccavekkhamāno evaṁ jānāti—


pli: ‘kālo imaṁ attādānaṁ ādātuṁ, no akālo’ti, tenupāli, bhikkhunā uttari paccavekkhitabbaṁ—


pli: ‘yaṁ kho ahaṁ imaṁ attādānaṁ ādātukāmo, bhūtaṁ nu kho idaṁ attādānaṁ udāhu no’ti?


pli: ‘abhūtaṁ idaṁ attādānaṁ, no bhūtan’ti, na taṁ, upāli, attādānaṁ ādātabbaṁ.


pli: ‘bhūtaṁ idaṁ attādānaṁ, no abhūtan’ti, tenupāli, bhikkhunā uttari paccavekkhitabbaṁ—


pli: ‘yaṁ kho ahaṁ imaṁ attādānaṁ ādātukāmo, atthasañhitaṁ nu kho idaṁ attādānaṁ udāhu no’ti?


pli: ‘anatthasañhitaṁ idaṁ attādānaṁ, no atthasañhitan’ti, na taṁ, upāli, attādānaṁ ādātabbaṁ.


pli: ‘atthasañhitaṁ idaṁ attādānaṁ, no anatthasañhitan’ti, tenupāli, bhikkhunā uttari paccavekkhitabbaṁ—


pli: ‘imaṁ kho ahaṁ attādānaṁ ādiyamāno labhissāmi sandiṭṭhe sambhatte bhikkhū dhammato vinayato pakkhe udāhu no’ti?


pli: ‘imaṁ kho ahaṁ attādānaṁ ādiyamāno na labhissāmi sandiṭṭhe sambhatte bhikkhū dhammato vinayato pakkhe’ti, na taṁ, upāli, attādānaṁ ādātabbaṁ.


pli: ‘imaṁ kho ahaṁ attādānaṁ ādiyamāno labhissāmi sandiṭṭhe sambhatte bhikkhū dhammato vinayato pakkhe’ti, tenupāli, bhikkhunā uttari paccavekkhitabbaṁ—


pli: ‘imaṁ kho me attādānaṁ ādiyato bhavissati saṅghassa tatonidānaṁ bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇaṁ udāhu no’ti?


pli: Sace upāli, bhikkhu paccavekkhamāno evaṁ jānāti—


pli: ‘imaṁ kho me attādānaṁ ādiyato bhavissati saṅghassa tatonidānaṁ bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇan’ti, na taṁ, upāli, attādānaṁ ādātabbaṁ.


pli: ‘imaṁ kho me attādānaṁ ādiyato na bhavissati saṅghassa tatonidānaṁ bhaṇḍanaṁ kalaho viggaho vivādo saṅghabhedo saṅgharāji saṅghavavatthānaṁ saṅghanānākaraṇan’ti, ādātabbaṁ taṁ, upāli, attādānaṁ.


pli: Evaṁ pañcaṅgasamannāgataṁ kho, upāli, attādānaṁ ādinnaṁ, pacchāpi avippaṭisārakaraṁ bhavissatī”ti.


pli: 8. Codakenapaccavekkhitabbadhamma


pli: “Codakena, bhante, bhikkhunā paraṁ codetukāmena kati dhamme ajjhattaṁ paccavekkhitvā paro codetabbo”ti?


pli: “Codakena, upāli, bhikkhunā paraṁ codetukāmena pañca dhamme ajjhattaṁ paccavekkhitvā paro codetabbo.


pli: Codakena, upāli, bhikkhunā paraṁ codetukāmena evaṁ paccavekkhitabbaṁ—


pli: ‘parisuddhakāyasamācāro nu khomhi, parisuddhenamhi kāyasamācārena samannāgato—acchiddena appaṭimaṁsena? Saṁvijjati nu kho me eso dhammo udāhu no’ti?


pli: No ce, upāli, bhikkhu parisuddhakāyasamācāro hoti, parisuddhena kāyasamācārena samannāgato—acchiddena appaṭimaṁsena, tassa bhavanti vattāro—


pli: ‘iṅgha tāva āyasmā kāyikaṁ sikkhassū’ti. Itissa bhavanti vattāro.


pli: Puna caparaṁ, upāli, codakena bhikkhunā paraṁ codetukāmena evaṁ paccavekkhitabbaṁ—


pli: ‘parisuddhavacīsamācāro nu khomhi, parisuddhenamhi vacīsamācārena samannāgato—acchiddena appaṭimaṁsena? Saṁvijjati nu kho me eso dhammo udāhu no’ti?


pli: No ce, upāli, bhikkhu parisuddhavacīsamācāro hoti, parisuddhena vacīsamācārena samannāgato—


pli: acchiddena appaṭimaṁsena, tassa bhavanti vattāro—


pli: ‘iṅgha tāva āyasmā vācasikaṁ sikkhassū’ti. Itissa bhavanti vattāro.


pli: ‘mettaṁ nu kho me cittaṁ paccupaṭṭhitaṁ sabrahmacārīsu anāghātaṁ, saṁvijjati nu kho me eso dhammo udāhu no’ti?


pli: No ce, upāli, bhikkhuno mettacittaṁ paccupaṭṭhitaṁ hoti sabrahmacārīsu anāghātaṁ, tassa bhavanti vattāro—


pli: ‘iṅgha tāva āyasmā sabrahmacārīsu mettacittaṁ upaṭṭhāpehī’ti. Itissa bhavanti vattāro.


pli: ‘bahussuto nu khomhi, sutadharo, sutasannicayo? Ye te dhammā ādikalyāṇā majjhekalyāṇā pariyosānakalyāṇā sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ abhivadanti, tathārūpā me dhammā bahussutā honti dhātā vacasā paricitā manasānupekkhitā diṭṭhiyā suppaṭividdhā? Saṁvijjati nu kho me eso dhammo udāhu no’ti?


pli: No ce, upāli, bhikkhu bahussuto hoti, sutadharo, sutasannicayo; ye te dhammā ādikalyāṇā majjhekalyāṇā pariyosānakalyāṇā sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ abhivadanti, tathārūpassa dhammā na bahussutā honti dhātā vacasā paricitā manasānupekkhitā diṭṭhiyā suppaṭividdhā, tassa bhavanti vattāro—


pli: ‘iṅgha tāva āyasmā āgamaṁ pariyāpuṇassū’ti. Itissa bhavanti vattāro.


pli: ‘ubhayāni kho me pātimokkhāni vitthārena svāgatāni honti, suvibhattāni, suppavattīni, suvinicchitāni, suttaso, anubyañjanaso? Saṁvijjati nu kho me eso dhammo udāhu no’ti?


pli: No ce, upāli, bhikkhuno ubhayāni pātimokkhāni vitthārena svāgatāni honti, suvibhattāni, suppavattīni, suvinicchitāni, suttaso, anubyañjanaso, ‘idaṁ panāvuso, kattha vuttaṁ bhagavatā’ti, iti puṭṭho na sampāyati, tassa bhavanti vattāro—


pli: ‘iṅgha tāva āyasmā vinayaṁ pariyāpuṇassū’ti. Itissa bhavanti vattāro.


pli: Codakenupāli, bhikkhunā paraṁ codetukāmena ime pañca dhamme ajjhattaṁ paccavekkhitvā paro codetabbo”ti.


pli: 9. Codakenaupaṭṭhāpetabbadhamma


pli: “Codakena, bhante, bhikkhunā paraṁ codetukāmena kati dhamme ajjhattaṁ upaṭṭhāpetvā paro codetabbo”ti?


pli: “Codakenupāli, bhikkhunā paraṁ codetukāmena pañca dhamme ajjhattaṁ upaṭṭhāpetvā paro codetabbo—


pli: kālena vakkhāmi, no akālena;


pli: bhūtena vakkhāmi, no abhūtena;


pli: saṇhena vakkhāmi, no pharusena;


pli: atthasaṁhitena vakkhāmi, no anatthasaṁhitena;


pli: mettacitto vakkhāmi, no dosantaroti.


pli: Codakenupāli, bhikkhunā paraṁ codetukāmena ime pañca dhamme ajjhattaṁ upaṭṭhāpetvā paro codetabbo”ti.


pli: 10. Codakacuditakapaṭisaṁyuttakathā


pli: “Adhammacodakassa, bhante, bhikkhuno katihākārehi vippaṭisāro upadahātabbo”ti?


pli: “Adhammacodakassa, upāli, bhikkhuno pañcahākārehi vippaṭisāro upadahātabbo—


pli: akālenāyasmā codesi, no kālena, alaṁ te vippaṭisārāya;


pli: abhūtenāyasmā codesi, no bhūtena, alaṁ te vippaṭisārāya;


pli: pharusenāyasmā codesi, no saṇhena, alaṁ te vippaṭisārāya;


pli: anatthasaṁhitenāyasmā codesi, no atthasaṁhitena, alaṁ te vippaṭisārāya;


pli: dosantaro āyasmā codesi, no mettacitto, alaṁ te vippaṭisārāyāti.


pli: Adhammacodakassa, upāli, bhikkhuno imehi pañcahākārehi vippaṭisāro upadahātabbo.


pli: Taṁ kissa hetu?


pli: Yathā na aññopi bhikkhu abhūtena codetabbaṁ maññeyyā”ti.


pli: “Adhammacuditassa pana, bhante, bhikkhuno katihākārehi avippaṭisāro upadahātabbo”ti?


pli: “Adhammacuditassa, upāli, bhikkhuno pañcahākārehi avippaṭisāro upadahātabbo—


pli: akālenāyasmā cudito, no kālena, alaṁ te avippaṭisārāya;


pli: abhūtenāyasmā cudito, no bhūtena, alaṁ te avippaṭisārāya;


pli: pharusenāyasmā cudito, no saṇhena, alaṁ te avippaṭisārāya;


pli: anatthasaṁhitenāyasmā cudito, no atthasaṁhitena, alaṁ te avippaṭisārāya;


pli: dosantarenāyasmā cudito, no mettacittena, alaṁ te avippaṭisārāyāti.


pli: Adhammacuditassa, upāli, bhikkhuno imehi pañcahākārehi avippaṭisāro upadahātabbo”ti.


pli: “Dhammacodakassa, bhante, bhikkhuno katihākārehi avippaṭisāro upadahātabbo”ti?


pli: “Dhammacodakassa, upāli, bhikkhuno pañcahākārehi avippaṭisāro upadahātabbo—


pli: kālenāyasmā codesi, no akālena, alaṁ te avippaṭisārāya;


pli: bhūtenāyasmā codesi, no abhūtena, alaṁ te avippaṭisārāya;


pli: saṇhenāyasmā codesi, no pharusena, alaṁ te avippaṭisārāya;


pli: atthasaṁhitenāyasmā codesi, no anatthasaṁhitena, alaṁ te avippaṭisārāya;


pli: mettacitto āyasmā codesi, no dosantaro, alaṁ te avippaṭisārāyāti.


pli: Dhammacodakassa, upāli, bhikkhuno imehi pañcahākārehi avippaṭisāro upadahātabbo.


pli: Taṁ kissa hetu?


pli: Yathā aññopi bhikkhu bhūtena codetabbaṁ maññeyyā”ti.


pli: “Dhammacuditassa pana, bhante, bhikkhuno katihākārehi vippaṭisāro upadahātabbo”ti?


pli: “Dhammacuditassa, upāli, bhikkhuno pañcahākārehi vippaṭisāro upadahātabbo—


pli: kālenāyasmā cudito, no akālena, alaṁ te vippaṭisārāya;


pli: bhūtenāyasmā cudito, no abhūtena, alaṁ te vippaṭisārāya;


pli: saṇhenāyasmā cudito, no pharusena, alaṁ te vippaṭisārāya;


pli: atthasaṁhitenāyasmā cudito, no anatthasaṁhitena, alaṁ te vippaṭisārāya;


pli: mettacittenāyasmā cudito, no dosantarena, alaṁ te vippaṭisārāyāti.


pli: Dhammacuditassa, upāli, bhikkhuno imehi pañcahākārehi vippaṭisāro upadahātabbo”ti.


pli: “Codakena, bhante, bhikkhunā paraṁ codetukāmena kati dhamme ajjhattaṁ manasi karitvā paro codetabbo”ti?


pli: “Codakenupāli, bhikkhunā paraṁ codetukāmena pañca dhamme ajjhattaṁ manasi karitvā paro codetabbo—


pli: kāruññatā, hitesitā, anukampitā, āpattivuṭṭhānatā, vinayapurekkhāratāti.


pli: Codakenupāli, bhikkhunā paraṁ codetukāmena ime pañca dhamme ajjhattaṁ manasi karitvā paro codetabbo”ti.


pli: “Cuditena pana, bhante, bhikkhunā katisu dhammesu patiṭṭhātabban”ti?


pli: “Cuditenupāli, bhikkhunā dvīsu dhammesu patiṭṭhātabbaṁ—


pli: sacce ca akuppe cā”ti.


pli: Dutiyabhāṇavāro niṭṭhito.


pli: Pātimokkhaṭṭhapanakkhandhako navamo.


pli: Imamhi khandhake vatthū tiṁsa.


pli: Tassuddānaṁ


pli: Uposathe yāvatikaṁ,


pli: pāpabhikkhu na nikkhami;


pli: Moggallānena nicchuddho,


pli: accherā jinasāsane.


pli: Ninnonupubbasikkhā ca,


pli: ṭhitadhammo nātikkamma;


pli: Kuṇapukkhipati saṅgho,


pli: savantiyo jahanti ca.


pli: Savanti parinibbanti,


pli: ekarasa vimutti ca;


pli: Bahu dhammavinayopi,


pli: bhūtaṭṭhāriyapuggalā.


pli: Samuddaṁ upamaṁ katvā,


pli: vācesi sāsane guṇaṁ;


pli: Uposathe pātimokkhaṁ,


pli: na amhe koci jānāti.


pli: Paṭikacceva ujjhanti,


pli: eko dve tīṇi cattāri;


pli: Pañca cha satta aṭṭhāni,


pli: navā ca dasamāni ca.


pli: Sīlaācāradiṭṭhi ca,


pli: ājīvaṁ catubhāgike;


pli: Pārājikañca saṅghādi,


pli: pācitti pāṭidesani.


pli: Dukkaṭaṁ pañcabhāgesu,


pli: sīlācāravipatti ca;


pli: Akatāya katāya ca,


pli: chabhāgesu yathāvidhi.


pli: thullaṁ pācittiyena ca;


pli: Pāṭidesaniyañceva,


pli: dukkaṭañca dubbhāsitaṁ.


pli: Sīlācāravipatti ca,


pli: Diṭṭhiājīvavipatti;


pli: Yā ca aṭṭhā katākate,


pli: Tenetā sīlācāradiṭṭhiyā.


pli: Akatāya katāyāpi,


pli: katākatāyameva ca;


pli: Evaṁ navavidhā vuttā,


pli: yathābhūtena ñāyato.


pli: Pārājiko vippakatā,


pli: paccakkhāto tatheva ca;


pli: Upeti paccādiyati,


pli: paccādānakathā ca yā.


pli: tathā diṭṭhivipattiyā;


pli: Diṭṭhasutaparisaṅkitaṁ,


pli: dasadhā taṁ vijānātha.


pli: Bhikkhu vipassati bhikkhuṁ,


pli: añño cārocayāti taṁ;


pli: Soyeva tassa akkhāti,


pli: pātimokkhaṁ ṭhapeti so.


pli: Vuṭṭhāti antarāyena,


pli: Rājacoraggudakā ca;


pli: Manussaamanussā ca,


pli: Vāḷasarīsapā jīvibrahmaṁ.


pli: Dasannamaññatarena,


pli: tasmiṁ aññataresu vā;


pli: Dhammikādhammikā ceva,


pli: yathā maggena jānātha.


pli: Kālabhūtatthasaṁhitaṁ,


pli: labhissāmi bhavissati;


pli: Kāyavācasikā mettā,


pli: bāhusaccaṁ ubhayāni.


pli: Kālabhūtena saṇhena,


pli: atthamettena codaye;


pli: Vippaṭisāradhammena,


pli: tathā vācā vinodaye.


pli: Dhammacodacuditassa,


pli: vinodeti vippaṭisāro;


pli: Karuṇā hitānukampi,


pli: vuṭṭhānapurekkhārato.


pli: Codakassa paṭipatti,


pli: sambuddhena pakāsitā;


pli: Sacce ceva akuppe ca,


pli: cuditasseva dhammatāti.


pli: Pātimokkhaṭṭhapanakkhandhako niṭṭhito.


title_pli: Theravāda Vinayapiṭaka Mahāvagga

pli: Theravāda Vinayapiṭaka


pli: Mahāvagga


pli: 2. Uposathakkhandhaka


pli: 1. Sannipātānujānana


pli: Tena samayena buddho bhagavā rājagahe viharati gijjhakūṭe pabbate.


pli: Tena kho pana samayena aññatitthiyā paribbājakā cātuddase pannarase aṭṭhamiyā ca pakkhassa sannipatitvā dhammaṁ bhāsanti.


pli: Te manussā upasaṅkamanti dhammassavanāya.


pli: Te labhanti aññatitthiyesu paribbājakesu pemaṁ, labhanti pasādaṁ, labhanti aññatitthiyā paribbājakā pakkhaṁ.


pli: Atha kho rañño māgadhassa seniyassa bimbisārassa rahogatassa paṭisallīnassa evaṁ cetaso parivitakko udapādi—


pli: “etarahi kho aññatitthiyā paribbājakā cātuddase pannarase aṭṭhamiyā ca pakkhassa sannipatitvā dhammaṁ bhāsanti.


pli: Yannūna ayyāpi cātuddase pannarase aṭṭhamiyā ca pakkhassa sannipateyyun”ti.


pli: Atha kho rājā māgadho seniyo bimbisāro yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho rājā māgadho seniyo bimbisāro bhagavantaṁ etadavoca—


pli: “idha mayhaṁ, bhante, rahogatassa paṭisallīnassa evaṁ cetaso parivitakko udapādi ‘etarahi kho aññatitthiyā paribbājakā cātuddase pannarase aṭṭhamiyā ca pakkhassa sannipatitvā dhammaṁ bhāsanti.


pli: Yannūna ayyāpi cātuddase pannarase aṭṭhamiyā ca pakkhassa sannipateyyun’ti.


pli: Sādhu, bhante, ayyāpi cātuddase pannarase aṭṭhamiyā ca pakkhassa sannipateyyun”ti.


pli: Atha kho bhagavā rājānaṁ māgadhaṁ seniyaṁ bimbisāraṁ dhammiyā kathāya sandassesi samādapesi samuttejesi sampahaṁsesi.


pli: Atha kho rājā māgadho seniyo bimbisāro bhagavatā dhammiyā kathāya sandassito samādapito samuttejito sampahaṁsito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, cātuddase pannarase aṭṭhamiyā ca pakkhassa sannipatitun”ti.


pli: Tena kho pana samayena bhikkhū—


pli: “bhagavatā anuññātā cātuddase pannarase aṭṭhamiyā ca pakkhassa sannipatitun”ti—


pli: cātuddase pannarase aṭṭhamiyā ca pakkhassa sannipatitvā tuṇhī nisīdanti.


pli: Te manussā upasaṅkamanti dhammassavanāya.


pli: Te ujjhāyanti khiyyanti vipācenti—


pli: “kathañhi nāma samaṇā sakyaputtiyā cātuddase pannarase aṭṭhamiyā ca pakkhassa sannipatitvā tuṇhī nisīdissanti, seyyathāpi mūgasūkarā.


pli: Nanu nāma sannipatitehi dhammo bhāsitabbo”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ …pe…


pli: atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, cātuddase pannarase aṭṭhamiyā ca pakkhassa sannipatitvā dhammaṁ bhāsitun”ti.


pli: 2. Pātimokkhuddesānujānana


pli: Atha kho bhagavato rahogatassa paṭisallīnassa evaṁ cetaso parivitakko udapādi—


pli: “yannūnāhaṁ yāni mayā bhikkhūnaṁ paññattāni sikkhāpadāni, tāni nesaṁ pātimokkhuddesaṁ anujāneyyaṁ.


pli: So nesaṁ bhavissati uposathakamman”ti.


pli: Atha kho bhagavā sāyanhasamayaṁ paṭisallānā vuṭṭhito etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “idha mayhaṁ, bhikkhave, rahogatassa paṭisallīnassa evaṁ cetaso parivitakko udapādi ‘yannūnāhaṁ yāni mayā bhikkhūnaṁ paññattāni sikkhāpadāni, tāni nesaṁ pātimokkhuddesaṁ anujāneyyaṁ.


pli: So nesaṁ bhavissati uposathakamman’ti.


pli: Anujānāmi, bhikkhave, pātimokkhaṁ uddisituṁ.


pli: Evañca pana, bhikkhave, uddisitabbaṁ.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho uposathaṁ kareyya, pātimokkhaṁ uddiseyya.


pli: Kiṁ saṅghassa pubbakiccaṁ?


pli: Pārisuddhiṁ āyasmanto ārocetha.


pli: Pātimokkhaṁ uddisissāmi.


pli: Taṁ sabbeva santā sādhukaṁ suṇoma manasi karoma.


pli: Yassa siyā āpatti, so āvikareyya.


pli: Asantiyā āpattiyā tuṇhī bhavitabbaṁ.


pli: Tuṇhībhāvena kho panāyasmante parisuddhāti vedissāmi.


pli: Yathā kho pana paccekapuṭṭhassa veyyākaraṇaṁ hoti, evamevaṁ evarūpāya parisāya yāvatatiyaṁ anussāvitaṁ hoti.


pli: Yo pana bhikkhu yāvatatiyaṁ anussāviyamāne saramāno santiṁ āpattiṁ nāvikareyya, sampajānamusāvādassa hoti.


pli: Sampajānamusāvādo kho panāyasmanto antarāyiko dhammo vutto bhagavatā.


pli: Tasmā, saramānena bhikkhunā āpannena visuddhāpekkhena santī āpatti āvikātabbā;


pli: āvikatā hissa phāsu hotī’”ti.


pli: Pātimokkhanti


pli: ādimetaṁ mukhametaṁ pamukhametaṁ kusalānaṁ dhammānaṁ. Tena vuccati pātimokkhanti.


pli: Āyasmantoti


pli: piyavacanametaṁ garuvacanametaṁ sagāravasappatissādhivacanametaṁ āyasmantoti.


pli: Uddisissāmīti


pli: ācikkhissāmi desessāmi paññapessāmi paṭṭhapessāmi vivarissāmi vibhajissāmi uttāniṁ karissāmi pakāsessāmi.


pli: Tanti


pli: pātimokkhaṁ vuccati.


pli: Sabbeva santāti


pli: yāvatikā tassā parisāya therā ca navā ca majjhimā ca, ete vuccanti sabbeva santāti.


pli: Sādhukaṁ suṇomāti


pli: aṭṭhiṁ katvā manasi katvā sabbacetasā samannāharāma.


pli: Manasi karomāti


pli: ekaggacittā avikkhittacittā avisāhaṭacittā nisāmema.


pli: Yassa siyā āpattīti


pli: therassa vā navassa vā majjhimassa vā, pañcannaṁ vā āpattikkhandhānaṁ aññatarā āpatti, sattannaṁ vā āpattikkhandhānaṁ aññatarā āpatti.


pli: So āvikareyyāti


pli: so deseyya, so vivareyya, so uttāniṁ kareyya, so pakāseyya saṅghamajjhe vā gaṇamajjhe vā ekapuggale vā.


pli: Asantī nāma āpatti


pli: anajjhāpannā vā hoti, āpajjitvā vā vuṭṭhitā.


pli: Tuṇhī bhavitabbanti


pli: adhivāsetabbaṁ na byāharitabbaṁ.


pli: Parisuddhāti vedissāmīti


pli: jānissāmi dhāressāmi.


pli: Yathā kho pana paccekapuṭṭhassa veyyākaraṇaṁ hotīti


pli: yathā ekena eko puṭṭho byākareyya, evameva tassā parisāya jānitabbaṁ maṁ pucchatīti.


pli: Evarūpā nāma parisā


pli: bhikkhuparisā vuccati.


pli: Yāvatatiyaṁ anussāvitaṁ hotīti


pli: sakimpi anussāvitaṁ hoti, dutiyampi anussāvitaṁ hoti, tatiyampi anussāvitaṁ hoti.


pli: Saramānoti


pli: jānamāno sañjānamāno.


pli: Santī nāma āpatti


pli: ajjhāpannā vā hoti, āpajjitvā vā avuṭṭhitā.


pli: Nāvikareyyāti


pli: na deseyya, na vivareyya, na uttāniṁ kareyya, na pakāseyya saṅghamajjhe vā gaṇamajjhe vā ekapuggale vā.


pli: Sampajānamusāvādassa hotīti


pli: sampajānamusāvāde kiṁ hoti?


pli: Dukkaṭaṁ hoti.


pli: Antarāyiko dhammo vutto bhagavatāti.


pli: Kissa antarāyiko?


pli: Paṭhamassa jhānassa adhigamāya antarāyiko, dutiyassa jhānassa adhigamāya antarāyiko, tatiyassa jhānassa adhigamāya antarāyiko, catutthassa jhānassa adhigamāya antarāyiko, jhānānaṁ vimokkhānaṁ samādhīnaṁ samāpattīnaṁ nekkhammānaṁ nissaraṇānaṁ pavivekānaṁ kusalānaṁ dhammānaṁ adhigamāya antarāyiko.


pli: Tasmāti


pli: taṅkāraṇā.


pli: Saramānenāti


pli: jānamānena sañjānamānena.


pli: Visuddhāpekkhenāti


pli: vuṭṭhātukāmena visujjhitukāmena.


pli: Āvikātabbāti


pli: āvikātabbā saṅghamajjhe vā gaṇamajjhe vā ekapuggale vā.


pli: Āvikatā hissa phāsu hotīti


pli: kissa phāsu hoti?


pli: Paṭhamassa jhānassa adhigamāya phāsu hoti, dutiyassa jhānassa adhigamāya phāsu hoti, tatiyassa jhānassa adhigamāya phāsu hoti, catutthassa jhānassa adhigamāya phāsu hoti, jhānānaṁ vimokkhānaṁ samādhīnaṁ samāpattīnaṁ nekkhammānaṁ nissaraṇānaṁ pavivekānaṁ kusalānaṁ dhammānaṁ adhigamāya phāsu hotīti.


pli: Tena kho pana samayena bhikkhū—


pli: “bhagavatā pātimokkhuddeso anuññāto”ti—


pli: devasikaṁ pātimokkhaṁ uddisanti.


pli: Bhagavato etamatthaṁ ārocesuṁ.


pli: “Na, bhikkhave, devasikaṁ pātimokkhaṁ uddisitabbaṁ.


pli: Yo uddiseyya, āpatti dukkaṭassa.


pli: Anujānāmi, bhikkhave, uposathe pātimokkhaṁ uddisitun”ti.


pli: “bhagavatā uposathe pātimokkhuddeso anuññāto”ti—


pli: pakkhassa tikkhattuṁ pātimokkhaṁ uddisanti, cātuddase pannarase aṭṭhamiyā ca pakkhassa.


pli: “Na, bhikkhave, pakkhassa tikkhattuṁ pātimokkhaṁ uddisitabbaṁ.


pli: Anujānāmi, bhikkhave, sakiṁ pakkhassa cātuddase vā pannarase vā pātimokkhaṁ uddisitun”ti.


pli: Tena kho pana samayena chabbaggiyā bhikkhū yathāparisāya pātimokkhaṁ uddisanti sakāya sakāya parisāya.


pli: “Na, bhikkhave, yathāparisāya pātimokkhaṁ uddisitabbaṁ sakāya sakāya parisāya.


pli: Anujānāmi, bhikkhave, samaggānaṁ uposathakamman”ti.


pli: Atha kho bhikkhūnaṁ etadahosi—


pli: “bhagavatā paññattaṁ—


pli: ‘samaggānaṁ uposathakamman’ti.


pli: Kittāvatā nu kho sāmaggī hoti, yāvatā ekāvāso, udāhu sabbā pathavī”ti?


pli: “Anujānāmi, bhikkhave, ettāvatā sāmaggī yāvatā ekāvāso”ti.


pli: 3. Mahākappinavatthu


pli: Tena kho pana samayena āyasmā mahākappino rājagahe viharati maddakucchimhi migadāye.


pli: Atha kho āyasmato mahākappinassa rahogatassa paṭisallīnassa evaṁ cetaso parivitakko udapādi—


pli: “gaccheyyaṁ vāhaṁ uposathaṁ na vā gaccheyyaṁ, gaccheyyaṁ vāhaṁ saṅghakammaṁ na vā gaccheyyaṁ, atha khvāhaṁ visuddho paramāya visuddhiyā”ti?


pli: Atha kho bhagavā āyasmato mahākappinassa cetasā cetoparivitakkamaññāya—


pli: seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—gijjhakūṭe pabbate antarahito maddakucchimhi migadāye āyasmato mahākappinassa sammukhe pāturahosi.


pli: Nisīdi bhagavā paññatte āsane.


pli: Āyasmāpi kho mahākappino bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho āyasmantaṁ mahākappinaṁ bhagavā etadavoca—


pli: “nanu te, kappina, rahogatassa paṭisallīnassa evaṁ cetaso parivitakko udapādi—


pli: gaccheyyaṁ vāhaṁ uposathaṁ na vā gaccheyyaṁ, gaccheyyaṁ vāhaṁ saṅghakammaṁ na vā gaccheyyaṁ, atha khvāhaṁ visuddho paramāya visuddhiyā”ti?


pli: “Evaṁ, bhante”.


pli: “Tumhe ce brāhmaṇā uposathaṁ na sakkarissatha na garukarissatha na mānessatha na pūjessatha, atha ko carahi uposathaṁ sakkarissati garukarissati mānessati pūjessati?


pli: Gaccha tvaṁ, brāhmaṇa, uposathaṁ, mā no agamāsi.


pli: Gaccha tvaṁ saṅghakammaṁ, mā no agamāsī”ti.


pli: “Evaṁ, bhante”ti kho āyasmā mahākappino bhagavato paccassosi.


pli: Atha kho bhagavā āyasmantaṁ mahākappinaṁ dhammiyā kathāya sandassetvā samādapetvā samuttejetvā sampahaṁsetvā—


pli: seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—maddakucchimhi migadāye āyasmato mahākappinassa sammukhe antarahito gijjhakūṭe pabbate pāturahosi.


pli: 4. Sīmānujānana


pli: Atha kho bhikkhūnaṁ etadahosi—


pli: “bhagavatā paññattaṁ—


pli: ‘ettāvatā sāmaggī yāvatā ekāvāso’ti, kittāvatā nu kho ekāvāso hotī”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, sīmaṁ sammannituṁ.


pli: Evañca pana, bhikkhave, sammannitabbā—


pli: paṭhamaṁ nimittā kittetabbā—


pli: pabbatanimittaṁ, pāsāṇanimittaṁ, vananimittaṁ, rukkhanimittaṁ, magganimittaṁ, vammikanimittaṁ, nadīnimittaṁ, udakanimittaṁ.


pli: Nimitte kittetvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yāvatā samantā nimittā kittitā.


pli: Yadi saṅghassa pattakallaṁ, saṅgho etehi nimittehi sīmaṁ sammanneyya samānasaṁvāsaṁ ekuposathaṁ.


pli: Esā ñatti.


pli: Suṇātu me, bhante, saṅgho.


pli: Saṅgho etehi nimittehi sīmaṁ sammannati samānasaṁvāsaṁ ekuposathaṁ.


pli: Yassāyasmato khamati etehi nimittehi sīmāya sammuti samānasaṁvāsāya ekuposathāya, so tuṇhassa;


pli: yassa nakkhamati, so bhāseyya.


pli: Sammatā sīmā saṅghena etehi nimittehi samānasaṁvāsā ekuposathā.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena chabbaggiyā bhikkhū—


pli: “bhagavatā sīmāsammuti anuññātā”ti—


pli: atimahatiyo sīmāyo sammannanti, catuyojanikāpi pañcayojanikāpi chayojanikāpi.


pli: Bhikkhū uposathaṁ āgacchantā uddissamānepi pātimokkhe āgacchanti, uddiṭṭhamattepi āgacchanti, antarāpi parivasanti.


pli: Bhagavato etamatthaṁ ārocesuṁ.


pli: “Na, bhikkhave, atimahatī sīmā sammannitabbā, catuyojanikā vā pañcayojanikā vā chayojanikā vā.


pli: Yo sammanneyya, āpatti dukkaṭassa.


pli: Anujānāmi, bhikkhave, tiyojanaparamaṁ sīmaṁ sammannitun”ti.


pli: Tena kho pana samayena chabbaggiyā bhikkhū nadīpārasīmaṁ sammannanti.


pli: Uposathaṁ āgacchantā bhikkhūpi vuyhanti, pattāpi vuyhanti, cīvarānipi vuyhanti.


pli: “Na, bhikkhave, nadīpārasīmā sammannitabbā.


pli: Anujānāmi, bhikkhave, yatthassa dhuvanāvā vā dhuvasetu vā, evarūpaṁ nadīpārasīmaṁ sammannitun”ti.


pli: 5. Uposathāgārakathā


pli: Tena kho pana samayena bhikkhū anupariveṇiyaṁ pātimokkhaṁ uddisanti asaṅketena.


pli: Āgantukā bhikkhū na jānanti—


pli: “kattha vā ajjuposatho karīyissatī”ti.


pli: “Na, bhikkhave, anupariveṇiyaṁ pātimokkhaṁ uddisitabbaṁ asaṅketena.


pli: Yo uddiseyya, āpatti dukkaṭassa.


pli: Anujānāmi, bhikkhave, uposathāgāraṁ sammannitvā uposathaṁ kātuṁ, yaṁ saṅgho ākaṅkhati vihāraṁ vā aḍḍhayogaṁ vā pāsādaṁ vā hammiyaṁ vā guhaṁ vā.


pli: Evañca pana, bhikkhave, sammannitabbaṁ.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ vihāraṁ uposathāgāraṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ vihāraṁ uposathāgāraṁ sammannati.


pli: Yassāyasmato khamati itthannāmassa vihārassa uposathāgārassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo vihāro uposathāgāraṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena aññatarasmiṁ āvāse dve uposathāgārāni sammatāni honti.


pli: Bhikkhū ubhayattha sannipatanti—


pli: “idha uposatho karīyissati, idha uposatho karīyissatī”ti.


pli: Bhagavato etamatthaṁ ārocesuṁ.


pli: “Na, bhikkhave, ekasmiṁ āvāse dve uposathāgārāni sammannitabbāni.


pli: Yo sammanneyya, āpatti dukkaṭassa.


pli: Anujānāmi, bhikkhave, ekaṁ samūhanitvā ekattha uposathaṁ kātuṁ.


pli: Evañca pana, bhikkhave, samūhantabbaṁ.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ uposathāgāraṁ samūhaneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ uposathāgāraṁ samūhanati.


pli: Yassāyasmato khamati itthannāmassa uposathāgārassa samugghāto, so tuṇhassa;


pli: yassa nakkhamati, so bhāseyya.


pli: Samūhataṁ saṅghena itthannāmaṁ uposathāgāraṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 6. Uposathappamukhānujānana


pli: Tena kho pana samayena aññatarasmiṁ āvāse atikhuddakaṁ uposathāgāraṁ sammataṁ hoti, tadahuposathe mahābhikkhusaṅgho sannipatito hoti.


pli: Bhikkhū asammatāya bhūmiyā nisinnā pātimokkhaṁ assosuṁ.


pli: Atha kho tesaṁ bhikkhūnaṁ etadahosi—


pli: “bhagavatā paññattaṁ—


pli: ‘uposathāgāraṁ sammannitvā uposatho kātabbo’ti, mayañcamhā asammatāya bhūmiyā nisinnā pātimokkhaṁ assumhā, kato nu kho amhākaṁ uposatho, akato nu kho”ti.


pli: Bhagavato etamatthaṁ ārocesuṁ.


pli: “Sammatāya vā, bhikkhave, bhūmiyā nisinnā asammatāya vā yato pātimokkhaṁ suṇāti, katovassa uposatho.


pli: Tena hi, bhikkhave, saṅgho yāva mahantaṁ uposathappamukhaṁ ākaṅkhati, tāva mahantaṁ uposathappamukhaṁ sammannatu.


pli: Evañca pana, bhikkhave, sammannitabbaṁ.


pli: Paṭhamaṁ nimittā kittetabbā.


pli: Nimitte kittetvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yāvatā samantā nimittā kittitā.


pli: Yadi saṅghassa pattakallaṁ, saṅgho etehi nimittehi uposathappamukhaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho etehi nimittehi uposathappamukhaṁ sammannati.


pli: Yassāyasmato khamati etehi nimittehi uposathappamukhassa sammuti, so tuṇhassa;


pli: yassa nakkhamati, so bhāseyya.


pli: Sammataṁ saṅghena etehi nimittehi uposathappamukhaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena aññatarasmiṁ āvāse tadahuposathe navakā bhikkhū paṭhamataraṁ sannipatitvā—


pli: “na tāva therā āgacchantī”ti—


pli: pakkamiṁsu.


pli: Uposatho vikāle ahosi.


pli: Bhagavato etamatthaṁ ārocesuṁ.


pli: “Anujānāmi, bhikkhave, tadahuposathe therehi bhikkhūhi paṭhamataraṁ sannipatitun”ti.


pli: Tena kho pana samayena rājagahe sambahulā āvāsā samānasīmā honti.


pli: Tattha bhikkhū vivadanti—


pli: “amhākaṁ āvāse uposatho karīyatu, amhākaṁ āvāse uposatho karīyatū”ti.


pli: “Idha pana, bhikkhave, sambahulā āvāsā samānasīmā honti.


pli: ‘amhākaṁ āvāse uposatho karīyatu, amhākaṁ āvāse uposatho karīyatū’ti.


pli: Tehi, bhikkhave, bhikkhūhi sabbeheva ekajjhaṁ sannipatitvā uposatho kātabbo.


pli: Yattha vā pana thero bhikkhu viharati, tattha sannipatitvā uposatho kātabbo,


pli: na tveva vaggena saṅghena uposatho kātabbo.


pli: Yo kareyya, āpatti dukkaṭassā”ti.


pli: 7. Avippavāsasīmānujānana


pli: Tena kho pana samayena āyasmā mahākassapo andhakavindā rājagahaṁ uposathaṁ āgacchanto antarāmagge nadiṁ taranto manaṁ vūḷho ahosi, cīvarānissa allāni.


pli: Bhikkhū āyasmantaṁ mahākassapaṁ etadavocuṁ—


pli: “kissa te, āvuso, cīvarāni allānī”ti?


pli: “Idhāhaṁ, āvuso, andhakavindā rājagahaṁ uposathaṁ āgacchanto antarāmagge nadiṁ taranto manamhi vūḷho.


pli: Tena me cīvarāni allānī”ti.


pli: Bhagavato etamatthaṁ ārocesuṁ.


pli: “Yā sā, bhikkhave, saṅghena sīmā sammatā samānasaṁvāsā ekuposathā, saṅgho taṁ sīmaṁ ticīvarena avippavāsaṁ sammannatu.


pli: Evañca pana, bhikkhave, sammannitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yā sā saṅghena sīmā sammatā samānasaṁvāsā ekuposathā, yadi saṅghassa pattakallaṁ saṅgho taṁ sīmaṁ ticīvarena avippavāsaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Yā sā saṅghena sīmā sammatā samānasaṁvāsā ekuposathā, saṅgho taṁ sīmaṁ ticīvarena avippavāsaṁ sammannati.


pli: Yassāyasmato khamati etissā sīmāya ticīvarena avippavāsāya sammuti, so tuṇhassa;


pli: yassa nakkhamati, so bhāseyya.


pli: Sammatā sā sīmā saṅghena ticīvarena avippavāsā.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena bhikkhū bhagavatā ticīvarena avippavāsasammuti anuññātāti antaraghare cīvarāni nikkhipanti.


pli: Tāni cīvarāni nassantipi ḍayhantipi undūrehipi khajjanti.


pli: Bhikkhū duccoḷā honti lūkhacīvarā.


pli: Bhikkhū evamāhaṁsu—


pli: “kissa tumhe, āvuso, duccoḷā lūkhacīvarā”ti?


pli: “Idha mayaṁ, āvuso, bhagavatā ticīvarena avippavāsasammuti anuññātāti antaraghare cīvarāni nikkhipimhā.


pli: Tāni cīvarāni naṭṭhānipi daḍḍhānipi, undūrehipi khāyitāni, tena mayaṁ duccoḷā lūkhacīvarā”ti.


pli: Bhagavato etamatthaṁ ārocesuṁ.


pli: “Yā sā, bhikkhave, saṅghena sīmā sammatā samānasaṁvāsā ekuposathā, saṅgho taṁ sīmaṁ ticīvarena avippavāsaṁ sammannatu, ṭhapetvā gāmañca gāmūpacārañca.


pli: Evañca pana, bhikkhave, sammannitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yā sā saṅghena sīmā sammatā samānasaṁvāsā ekuposathā yadi saṅghassa pattakallaṁ, saṅgho taṁ sīmaṁ ticīvarena avippavāsaṁ sammanneyya, ṭhapetvā gāmañca gāmūpacārañca.


pli: Esā ñatti.


pli: Suṇātu me, bhante, saṅgho.


pli: Yā sā saṅghena sīmā sammatā samānasaṁvāsā ekuposathā, saṅgho taṁ sīmaṁ ticīvarena avippavāsaṁ sammannati, ṭhapetvā gāmañca gāmūpacārañca.


pli: Yassāyasmato khamati etissā sīmāya ticīvarena avippavāsāya sammuti, ṭhapetvā gāmañca gāmūpacārañca, so tuṇhassa;


pli: yassa nakkhamati, so bhāseyya.


pli: Sammatā sā sīmā saṅghena ticīvarena avippavāsā, ṭhapetvā gāmañca gāmūpacārañca.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 8. Sīmāsamūhanana


pli: “Sīmaṁ, bhikkhave, sammannantena paṭhamaṁ samānasaṁvāsasīmā sammannitabbā, pacchā ticīvarena avippavāso sammannitabbo.


pli: Sīmaṁ, bhikkhave, samūhanantena paṭhamaṁ ticīvarena avippavāso samūhantabbo, pacchā samānasaṁvāsasīmā samūhantabbā.


pli: Evañca pana, bhikkhave, ticīvarena avippavāso samūhantabbo.


pli: Yo so saṅghena ticīvarena avippavāso sammato, yadi saṅghassa pattakallaṁ, saṅgho taṁ ticīvarena avippavāsaṁ samūhaneyya.


pli: Yo so saṅghena ticīvarena avippavāso sammato, saṅgho taṁ ticīvarena avippavāsaṁ samūhanati.


pli: Yassāyasmato khamati etassa ticīvarena avippavāsassa samugghāto, so tuṇhassa;


pli: Samūhato so saṅghena ticīvarena avippavāso.


pli: Khamati saṅghassa, tasmā tuṇhī, evametaṁ dhārayāmī’ti.


pli: Evañca pana, bhikkhave, sīmā samūhantabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yā sā saṅghena sīmā sammatā samānasaṁvāsā ekuposathā, yadi saṅghassa pattakallaṁ, saṅgho taṁ sīmaṁ samūhaneyya samānasaṁvāsaṁ ekuposathaṁ.


pli: Esā ñatti.


pli: Suṇātu me, bhante, saṅgho.


pli: Yā sā saṅghena sīmā sammatā samānasaṁvāsā ekuposathā, saṅgho taṁ sīmaṁ samūhanati samānasaṁvāsaṁ ekuposathaṁ.


pli: Yassāyasmato khamati etissā sīmāya samānasaṁvāsāya ekuposathāya samugghāto, so tuṇhassa;


pli: yassa nakkhamati, so bhāseyya.


pli: Samūhatā sā sīmā saṅghena samānasaṁvāsā ekuposathā.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 9. Gāmasīmādi


pli: “Asammatāya, bhikkhave, sīmāya aṭṭhapitāya, yaṁ gāmaṁ vā nigamaṁ vā upanissāya viharati, yā tassa vā gāmassa gāmasīmā, nigamassa vā nigamasīmā, ayaṁ tattha samānasaṁvāsā ekuposathā.


pli: Agāmake ce, bhikkhave, araññe samantā sattabbhantarā, ayaṁ tattha samānasaṁvāsā ekuposathā.


pli: Sabbā, bhikkhave, nadī asīmā;


pli: sabbo samuddo asīmo;


pli: sabbo jātassaro asīmo.


pli: Nadiyā vā, bhikkhave, samudde vā jātassare vā yaṁ majjhimassa purisassa samantā udakukkhepā, ayaṁ tattha samānasaṁvāsā ekuposathā”ti.


pli: Tena kho pana samayena chabbaggiyā bhikkhū sīmāya sīmaṁ sambhindanti.


pli: Bhagavato etamatthaṁ ārocesuṁ.


pli: “Yesaṁ, bhikkhave, sīmā paṭhamaṁ sammatā tesaṁ taṁ kammaṁ dhammikaṁ akuppaṁ ṭhānārahaṁ.


pli: Yesaṁ, bhikkhave, sīmā pacchā sammatā tesaṁ taṁ kammaṁ adhammikaṁ kuppaṁ aṭṭhānārahaṁ.


pli: Na, bhikkhave, sīmāya sīmā sambhinditabbā.


pli: Yo sambhindeyya, āpatti dukkaṭassā”ti.


pli: Tena kho pana samayena chabbaggiyā bhikkhū sīmāya sīmaṁ ajjhottharanti.


pli: Na, bhikkhave, sīmāya sīmā ajjhottharitabbā.


pli: Yo ajjhotthareyya, āpatti dukkaṭassāti.


pli: Anujānāmi, bhikkhave, sīmaṁ sammannantena sīmantarikaṁ ṭhapetvā sīmaṁ sammannitun”ti.


pli: 10. Uposathabhedādi


pli: Atha kho bhikkhūnaṁ etadahosi—


pli: “kati nu kho uposathā”ti?


pli: “Dveme, bhikkhave, uposathā— cātuddasiko ca pannarasiko ca. Ime kho, bhikkhave, dve uposathā”ti.


pli: “kati nu kho uposathakammānī”ti?


pli: adhammena vaggaṁ uposathakammaṁ,


pli: adhammena samaggaṁ uposathakammaṁ,


pli: dhammena vaggaṁ uposathakammaṁ,


pli: dhammena samaggaṁ uposathakammanti.


pli: Tatra, bhikkhave, yadidaṁ adhammena vaggaṁ uposathakammaṁ, na, bhikkhave, evarūpaṁ uposathakammaṁ kātabbaṁ.


pli: Na ca mayā evarūpaṁ uposathakammaṁ anuññātaṁ.


pli: Tatra, bhikkhave, yadidaṁ adhammena samaggaṁ uposathakammaṁ, na, bhikkhave, evarūpaṁ uposathakammaṁ kātabbaṁ.


pli: Tatra, bhikkhave, yadidaṁ dhammena vaggaṁ uposathakammaṁ, na, bhikkhave, evarūpaṁ uposathakammaṁ kātabbaṁ.


pli: Tatra, bhikkhave, yadidaṁ dhammena samaggaṁ uposathakammaṁ, evarūpaṁ, bhikkhave, uposathakammaṁ kātabbaṁ, evarūpañca mayā uposathakammaṁ anuññātaṁ.


pli: Tasmātiha, bhikkhave, evarūpaṁ uposathakammaṁ karissāma yadidaṁ dhammena samagganti—


pli: evañhi vo, bhikkhave, sikkhitabban”ti.


pli: 11. Saṅkhittena pātimokkhuddesādi


pli: “kati nu kho pātimokkhuddesā”ti?


pli: Bhagavato etamatthaṁ ārocesuṁ.


pli: “Pañcime, bhikkhave, pātimokkhuddesā.


pli: Nidānaṁ uddisitvā avasesaṁ sutena sāvetabbaṁ.


pli: Ayaṁ paṭhamo pātimokkhuddeso.


pli: Nidānaṁ uddisitvā cattāri pārājikāni uddisitvā avasesaṁ sutena sāvetabbaṁ.


pli: Ayaṁ dutiyo pātimokkhuddeso.


pli: Nidānaṁ uddisitvā cattāri pārājikāni uddisitvā terasa saṅghādisese uddisitvā avasesaṁ sutena sāvetabbaṁ.


pli: Ayaṁ tatiyo pātimokkhuddeso.


pli: Nidānaṁ uddisitvā cattāri pārājikāni uddisitvā terasa saṅghādisese uddisitvā dve aniyate uddisitvā avasesaṁ sutena sāvetabbaṁ.


pli: Ayaṁ catuttho pātimokkhuddeso.


pli: Vitthāreneva pañcamo.


pli: Ime kho, bhikkhave, pañca pātimokkhuddesā”ti.


pli: Tena kho pana samayena bhikkhū—


pli: “bhagavatā saṅkhittena pātimokkhuddeso anuññāto”ti—


pli: sabbakālaṁ saṅkhittena pātimokkhaṁ uddisanti.


pli: “Na, bhikkhave, saṅkhittena pātimokkhaṁ uddisitabbaṁ.


pli: Yo uddiseyya, āpatti dukkaṭassā”ti.


pli: Tena kho pana samayena kosalesu janapade aññatarasmiṁ āvāse tadahuposathe savarabhayaṁ ahosi.


pli: Bhikkhū nāsakkhiṁsu vitthārena pātimokkhaṁ uddisituṁ.


pli: Bhagavato etamatthaṁ ārocesuṁ.


pli: “Anujānāmi, bhikkhave, sati antarāye saṅkhittena pātimokkhaṁ uddisitun”ti.


pli: Tena kho pana samayena chabbaggiyā bhikkhū asatipi antarāye saṅkhittena pātimokkhaṁ uddisanti.


pli: “Na, bhikkhave, asati antarāye saṅkhittena pātimokkhaṁ uddisitabbaṁ.


pli: Yo uddiseyya, āpatti dukkaṭassa.


pli: Anujānāmi, bhikkhave, sati antarāye saṅkhittena pātimokkhaṁ uddisituṁ.


pli: Tatrime antarāyā—


pli: rājantarāyo, corantarāyo, agyantarāyo, udakantarāyo, manussantarāyo, amanussantarāyo, vāḷantarāyo, sarīsapantarāyo, jīvitantarāyo, brahmacariyantarāyoti.


pli: Anujānāmi, bhikkhave, evarūpesu antarāyesu saṅkhittena pātimokkhaṁ uddisituṁ, asati antarāye vitthārenā”ti.


pli: Tena kho pana samayena chabbaggiyā bhikkhū saṅghamajjhe anajjhiṭṭhā dhammaṁ bhāsanti.


pli: “Na, bhikkhave, saṅghamajjhe anajjhiṭṭhena dhammo bhāsitabbo.


pli: Yo bhāseyya, āpatti dukkaṭassa.


pli: Anujānāmi, bhikkhave, therena bhikkhunā sāmaṁ vā dhammaṁ bhāsituṁ paraṁ vā ajjhesitun”ti.


pli: 12. Vinayapucchanakathā


pli: Tena kho pana samayena chabbaggiyā bhikkhū saṅghamajjhe asammatā vinayaṁ pucchanti.


pli: “Na, bhikkhave, saṅghamajjhe asammatena vinayo pucchitabbo.


pli: Yo puccheyya, āpatti dukkaṭassa.


pli: Anujānāmi, bhikkhave, saṅghamajjhe sammatena vinayaṁ pucchituṁ.


pli: Evañca pana, bhikkhave, sammannitabbo—


pli: attanā vā attānaṁ sammannitabbaṁ, parena vā paro sammannitabbo.


pli: Kathañca attanāva attānaṁ sammannitabbaṁ?


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, ahaṁ itthannāmaṁ vinayaṁ puccheyyan’ti.


pli: Evaṁ attanāva attānaṁ sammannitabbaṁ.


pli: Kathañca parena paro sammannitabbo?


pli: Yadi saṅghassa pattakallaṁ, itthannāmo itthannāmaṁ vinayaṁ puccheyyā’ti.


pli: Evaṁ parena paro sammannitabbo”ti.


pli: Tena kho pana samayena pesalā bhikkhū saṅghamajjhe sammatā vinayaṁ pucchanti.


pli: Chabbaggiyā bhikkhū labhanti āghātaṁ, labhanti appaccayaṁ, vadhena tajjenti.


pli: Bhagavato etamatthaṁ ārocesuṁ.


pli: “Anujānāmi, bhikkhave, saṅghamajjhe sammatenapi parisaṁ oloketvā puggalaṁ tulayitvā vinayaṁ pucchitun”ti.


pli: 13. Vinayavissajjanakathā


pli: Tena kho pana samayena chabbaggiyā bhikkhū saṅghamajjhe asammatā vinayaṁ vissajjenti.


pli: “Na, bhikkhave, saṅghamajjhe asammatena vinayo vissajjetabbo.


pli: Yo vissajjeyya, āpatti dukkaṭassa.


pli: Anujānāmi, bhikkhave, saṅghamajjhe sammatena vinayaṁ vissajjetuṁ.


pli: Evañca pana, bhikkhave, sammannitabbaṁ.


pli: Attanā vā attānaṁ sammannitabbaṁ, parena vā paro sammannitabbo.


pli: Kathañca attanāva attānaṁ sammannitabbaṁ?


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, ahaṁ itthannāmena vinayaṁ puṭṭho vissajjeyyan’ti.


pli: Evaṁ attanāva attānaṁ sammannitabbaṁ.


pli: Kathañca parena paro sammannitabbo?


pli: Yadi saṅghassa pattakallaṁ, itthannāmo itthannāmena vinayaṁ puṭṭho vissajjeyyā’ti.


pli: Evaṁ parena paro sammannitabbo”ti.


pli: Tena kho pana samayena pesalā bhikkhū saṅghamajjhe sammatā vinayaṁ vissajjenti.


pli: Chabbaggiyā bhikkhū labhanti āghātaṁ, labhanti appaccayaṁ, vadhena tajjenti.


pli: Bhagavato etamatthaṁ ārocesuṁ.


pli: “Anujānāmi, bhikkhave, saṅghamajjhe sammatenapi parisaṁ oloketvā puggalaṁ tulayitvā vinayaṁ vissajjetun”ti.


pli: 14. Codanākathā


pli: Tena kho pana samayena chabbaggiyā bhikkhū anokāsakataṁ bhikkhuṁ āpattiyā codenti.


pli: “Na, bhikkhave, anokāsakato bhikkhu āpattiyā codetabbo.


pli: Yo codeyya, āpatti dukkaṭassa.


pli: Anujānāmi, bhikkhave, okāsaṁ kārāpetvā āpattiyā codetuṁ—


pli: karotu āyasmā okāsaṁ, ahaṁ taṁ vattukāmo”ti.


pli: Tena kho pana samayena pesalā bhikkhū chabbaggiye bhikkhū okāsaṁ kārāpetvā āpattiyā codenti.


pli: “Anujānāmi, bhikkhave, katepi okāse puggalaṁ tulayitvā āpattiyā codetun”ti.


pli: Tena kho pana samayena chabbaggiyā bhikkhū—“puramhākaṁ pesalā bhikkhū okāsaṁ kārāpentī”ti—paṭikacceva suddhānaṁ bhikkhūnaṁ anāpattikānaṁ avatthusmiṁ akāraṇe okāsaṁ kārāpenti.


pli: “Na, bhikkhave, suddhānaṁ bhikkhūnaṁ anāpattikānaṁ avatthusmiṁ akāraṇe okāso kārāpetabbo.


pli: Yo kārāpeyya, āpatti dukkaṭassa.


pli: Anujānāmi, bhikkhave, puggalaṁ tulayitvā okāsaṁ kātun”ti.


pli: 15. Adhammakammapaṭikkosanādi


pli: Tena kho pana samayena chabbaggiyā bhikkhū saṅghamajjhe adhammakammaṁ karonti.


pli: “Na, bhikkhave, adhammakammaṁ kātabbaṁ.


pli: Yo kareyya, āpatti dukkaṭassāti.


pli: Karontiyeva adhammakammaṁ.


pli: Bhagavato etamatthaṁ ārocesuṁ.


pli: Anujānāmi, bhikkhave, adhammakamme kayiramāne paṭikkositun”ti.


pli: Tena kho pana samayena pesalā bhikkhū chabbaggiyehi bhikkhūhi adhammakamme kayiramāne paṭikkosanti.


pli: Chabbaggiyā bhikkhū labhanti āghātaṁ, labhanti appaccayaṁ, vadhena tajjenti.


pli: “Anujānāmi, bhikkhave, diṭṭhimpi āvikātunti.


pli: Tesaṁyeva santike diṭṭhiṁ āvikaronti.


pli: Anujānāmi, bhikkhave, catūhi pañcahi paṭikkosituṁ, dvīhi tīhi diṭṭhiṁ āvikātuṁ, ekena adhiṭṭhātuṁ—


pli: ‘na metaṁ khamatī’”ti.


pli: Tena kho pana samayena chabbaggiyā bhikkhū saṅghamajjhe pātimokkhaṁ uddisamānā sañcicca na sāventi.


pli: “ Na, bhikkhave, pātimokkhuddesakena sañcicca na sāvetabbaṁ.


pli: Yo na sāveyya, āpatti dukkaṭassā”ti.


pli: Tena kho pana samayena āyasmā udāyī saṅghassa pātimokkhuddesako hoti kākassarako.


pli: Atha kho āyasmato udāyissa etadahosi—


pli: “bhagavatā paññattaṁ—


pli: ‘pātimokkhuddesakena sāvetabban’ti, ahañcamhi kākassarako, kathaṁ nu kho mayā paṭipajjitabban”ti?


pli: “Anujānāmi, bhikkhave, pātimokkhuddesakena vāyamituṁ—


pli: ‘kathaṁ sāveyyan’ti.


pli: Vāyamantassa anāpattī”ti.


pli: Tena kho pana samayena devadatto sagahaṭṭhāya parisāya pātimokkhaṁ uddisati.


pli: Bhagavato etamatthaṁ ārocesuṁ.


pli: “Na, bhikkhave, sagahaṭṭhāya parisāya pātimokkhaṁ uddisitabbaṁ.


pli: Yo uddiseyya, āpatti dukkaṭassā”ti.


pli: Tena kho pana samayena chabbaggiyā bhikkhū saṅghamajjhe anajjhiṭṭhā pātimokkhaṁ uddisanti.


pli: “Na, bhikkhave, saṅghamajjhe anajjhiṭṭhena pātimokkhaṁ uddisitabbaṁ.


pli: Yo uddiseyya, āpatti dukkaṭassa.


pli: Anujānāmi, bhikkhave, therādhikaṁ pātimokkhan”ti.


pli: Aññatitthiyabhāṇavāro niṭṭhito paṭhamo.


pli: 16. Pātimokkhuddesakaajjhesanādi


pli: Atha kho bhagavā rājagahe yathābhirantaṁ viharitvā yena codanāvatthu tena cārikaṁ pakkāmi.


pli: Anupubbena cārikaṁ caramāno yena codanāvatthu tadavasari.


pli: Tena kho pana samayena aññatarasmiṁ āvāse sambahulā bhikkhū viharanti.


pli: Tattha thero bhikkhu bālo hoti abyatto.


pli: So na jānāti uposathaṁ vā uposathakammaṁ vā, pātimokkhaṁ vā pātimokkhuddesaṁ vā.


pli: Atha kho tesaṁ bhikkhūnaṁ etadahosi—


pli: “bhagavatā paññattaṁ—


pli: ‘therādhikaṁ pātimokkhan’ti, ayañca amhākaṁ thero bālo abyatto, na jānāti uposathaṁ vā uposathakammaṁ vā, pātimokkhaṁ vā pātimokkhuddesaṁ vā.


pli: Kathaṁ nu kho amhehi paṭipajjitabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, yo tattha bhikkhu byatto paṭibalo tassādheyyaṁ pātimokkhan”ti.


pli: Tena kho pana samayena aññatarasmiṁ āvāse tadahuposathe sambahulā bhikkhū viharanti bālā abyattā.


pli: Te na jānanti uposathaṁ vā uposathakammaṁ vā, pātimokkhaṁ vā pātimokkhuddesaṁ vā.


pli: Te theraṁ ajjhesiṁsu—


pli: “uddisatu, bhante, thero pātimokkhan”ti.


pli: So evamāha—


pli: “na me, āvuso, vattatī”ti.


pli: Dutiyaṁ theraṁ ajjhesiṁsu—


pli: Sopi evamāha—


pli: Tatiyaṁ theraṁ ajjhesiṁsu—


pli: Eteneva upāyena yāva saṅghanavakaṁ ajjhesiṁsu—


pli: “uddisatu āyasmā pātimokkhan”ti.


pli: “na me, bhante, vattatī”ti.


pli: “Idha pana, bhikkhave, aññatarasmiṁ āvāse tadahuposathe sambahulā bhikkhū viharanti bālā abyattā.


pli: Te theraṁ ajjhesanti—


pli: ‘uddisatu, bhante, thero pātimokkhan’ti.


pli: So evaṁ vadeti—


pli: ‘na me, āvuso, vattatī’ti.


pli: Dutiyaṁ theraṁ ajjhesanti—


pli: Sopi evaṁ vadeti—


pli: Tatiyaṁ theraṁ ajjhesanti—


pli: Eteneva upāyena yāva saṅghanavakaṁ ajjhesanti—


pli: ‘uddisatu āyasmā pātimokkhan’ti.


pli: ‘na me, bhante, vattatī’ti.


pli: Tehi, bhikkhave, bhikkhūhi eko bhikkhu sāmantā āvāsā sajjukaṁ pāhetabbo—


pli: gacchāvuso, saṅkhittena vā vitthārena vā pātimokkhaṁ pariyāpuṇitvāna āgacchāhī”ti.


pli: Atha kho bhikkhūnaṁ etadahosi—


pli: “kena nu kho pāhetabbo”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, therena bhikkhunā navaṁ bhikkhuṁ āṇāpetun”ti.


pli: Therena āṇattā navā bhikkhū na gacchanti.


pli: “Na, bhikkhave, therena āṇattena agilānena na gantabbaṁ.


pli: Yo na gaccheyya, āpatti dukkaṭassā”ti.


pli: 17. Pakkhagaṇanādiuggahaṇānujānana


pli: Atha kho bhagavā codanāvatthusmiṁ yathābhirantaṁ viharitvā punadeva rājagahaṁ paccāgañchi.


pli: Tena kho pana samayena manussā bhikkhū piṇḍāya carante pucchanti—


pli: “katimī, bhante, pakkhassā”ti?


pli: Bhikkhū evamāhaṁsu—


pli: “na kho mayaṁ, āvuso, jānāmā”ti.


pli: Manussā ujjhāyanti khiyyanti vipācenti—


pli: “pakkhagaṇanamattampime samaṇā sakyaputtiyā na jānanti, kiṁ panime aññaṁ kiñci kalyāṇaṁ jānissantī”ti?


pli: “Anujānāmi, bhikkhave, pakkhagaṇanaṁ uggahetun”ti.


pli: “kena nu kho pakkhagaṇanā uggahetabbā”ti?


pli: “Anujānāmi, bhikkhave, sabbeheva pakkhagaṇanaṁ uggahetun”ti.


pli: “kīvatikā, bhante, bhikkhū”ti?


pli: “aññamaññampime samaṇā sakyaputtiyā na jānanti, kiṁ panime aññaṁ kiñci kalyāṇaṁ jānissantī”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, bhikkhū gaṇetun”ti.


pli: Atha kho bhikkhūnaṁ etadahosi—


pli: “kadā nu kho bhikkhū gaṇetabbā”ti?


pli: “Anujānāmi, bhikkhave, tadahuposathe nāmaggena vā gaṇetuṁ, salākaṁ vā gāhetun”ti.


pli: Tena kho pana samayena bhikkhū ajānantā ajjuposathoti dūraṁ gāmaṁ piṇḍāya caranti.


pli: Te uddissamānepi pātimokkhe āgacchanti, uddiṭṭhamattepi āgacchanti.


pli: “Anujānāmi, bhikkhave, ārocetuṁ ‘ajjuposatho’”ti.


pli: “kena nu kho ārocetabbo”ti?


pli: “Anujānāmi, bhikkhave, therena bhikkhunā kālavato ārocetun”ti.


pli: Tena kho pana samayena aññataro thero kālavato nassarati.


pli: “Anujānāmi, bhikkhave, bhattakālepi ārocetun”ti.


pli: Bhattakālepi nassarati.


pli: “Anujānāmi, bhikkhave, yaṁ kālaṁ sarati, taṁ kālaṁ ārocetun”ti.


pli: 18. Pubbakaraṇānujānana


pli: Tena kho pana samayena aññatarasmiṁ āvāse uposathāgāraṁ uklāpaṁ hoti.


pli: Āgantukā bhikkhū ujjhāyanti khiyyanti vipācenti—


pli: “kathañhi nāma āvāsikā bhikkhū uposathāgāraṁ na sammajjissantī”ti.


pli: Bhagavato etamatthaṁ ārocesuṁ.


pli: “Anujānāmi, bhikkhave, uposathāgāraṁ sammajjitun”ti.


pli: Atha kho bhikkhūnaṁ etadahosi—


pli: “kena nu kho uposathāgāraṁ sammajjitabban”ti?


pli: “Anujānāmi, bhikkhave, therena bhikkhunā navaṁ bhikkhuṁ āṇāpetun”ti.


pli: Therena āṇattā navā bhikkhū na sammajjanti.


pli: “Na, bhikkhave, therena āṇattena agilānena na sammajjitabbaṁ.


pli: Yo na sammajjeyya, āpatti dukkaṭassā”ti.


pli: Tena kho pana samayena uposathāgāre āsanaṁ apaññattaṁ hoti.


pli: Bhikkhū chamāyaṁ nisīdanti, gattānipi cīvarānipi paṁsukitāni honti.


pli: “Anujānāmi, bhikkhave, uposathāgāre āsanaṁ paññapetun”ti.


pli: “kena nu kho uposathāgāre āsanaṁ paññapetabban”ti?


pli: Therena āṇattā navā bhikkhū na paññapenti.


pli: “Na, bhikkhave, therena āṇattena agilānena na paññapetabbaṁ.


pli: Yo na paññapeyya, āpatti dukkaṭassā”ti.


pli: Tena kho pana samayena uposathāgāre padīpo na hoti.


pli: Bhikkhū andhakāre kāyampi cīvarampi akkamanti.


pli: Bhagavato etamatthaṁ ārocesuṁ.


pli: “Anujānāmi, bhikkhave, uposathāgāre padīpaṁ kātun”ti.


pli: Atha kho bhikkhūnaṁ etadahosi—


pli: “kena nu kho uposathāgāre padīpo kātabbo”ti?


pli: “Anujānāmi, bhikkhave, therena bhikkhunā navaṁ bhikkhuṁ āṇāpetun”ti.


pli: Therena āṇattā navā bhikkhū na padīpenti.


pli: “Na, bhikkhave, therena āṇattena agilānena na padīpetabbo.


pli: Yo na padīpeyya, āpatti dukkaṭassā”ti.


pli: Tena kho pana samayena aññatarasmiṁ āvāse āvāsikā bhikkhū neva pānīyaṁ upaṭṭhāpenti, na paribhojanīyaṁ upaṭṭhāpenti.


pli: Āgantukā bhikkhū ujjhāyanti khiyyanti vipācenti—


pli: “kathañhi nāma āvāsikā bhikkhū neva pānīyaṁ upaṭṭhāpessanti, na paribhojanīyaṁ upaṭṭhāpessantī”ti.


pli: “Anujānāmi, bhikkhave, pānīyaṁ paribhojanīyaṁ upaṭṭhāpetun”ti.


pli: “kena nu kho pānīyaṁ paribhojanīyaṁ upaṭṭhāpetabban”ti?


pli: Therena āṇattā navā bhikkhū na upaṭṭhāpenti.


pli: “Na, bhikkhave, therena āṇattena agilānena na upaṭṭhāpetabbaṁ.


pli: Yo na upaṭṭhāpeyya, āpatti dukkaṭassā”ti.


pli: 19. Disaṅgamikādivatthu


pli: Tena kho pana samayena sambahulā bhikkhū bālā abyattā disaṅgamikā ācariyupajjhāye āpucchiṁsu.


pli: Bhagavato etamatthaṁ ārocesuṁ.


pli: “Idha pana, bhikkhave, sambahulā bhikkhū bālā abyattā disaṅgamikā ācariyupajjhāye āpucchanti.


pli: Te, bhikkhave, ācariyupajjhāyehi pucchitabbā—


pli: ‘kahaṁ gamissatha, kena saddhiṁ gamissathā’ti?


pli: Te ce, bhikkhave, bālā abyattā aññe bāle abyatte apadiseyyuṁ, na, bhikkhave, ācariyupajjhāyehi anujānitabbā.


pli: Anujāneyyuñce, āpatti dukkaṭassa.


pli: Te ca, bhikkhave, bālā abyattā ananuññātā ācariyupajjhāyehi gaccheyyuñce, āpatti dukkaṭassa.


pli: Idha pana, bhikkhave, aññatarasmiṁ āvāse sambahulā bhikkhū viharanti bālā abyattā.


pli: Te na jānanti uposathaṁ vā uposathakammaṁ vā, pātimokkhaṁ vā pātimokkhuddesaṁ vā.


pli: Tattha añño bhikkhu āgacchati bahussuto āgatāgamo dhammadharo vinayadharo mātikādharo paṇḍito byatto medhāvī lajjī kukkuccako sikkhākāmo.


pli: Tehi, bhikkhave, bhikkhūhi so bhikkhu saṅgahetabbo anuggahetabbo upalāpetabbo upaṭṭhāpetabbo cuṇṇena mattikāya dantakaṭṭhena mukhodakena.


pli: No ce saṅgaṇheyyuṁ anuggaṇheyyuṁ upalāpeyyuṁ upaṭṭhāpeyyuṁ cuṇṇena mattikāya dantakaṭṭhena mukhodakena, āpatti dukkaṭassa.


pli: Idha pana, bhikkhave, aññatarasmiṁ āvāse tadahuposathe sambahulā bhikkhū viharanti bālā abyattā.


pli: Tehi, bhikkhave, bhikkhūhi eko bhikkhu sāmantā āvāsā sajjukaṁ pāhetabbo—


pli: ‘gacchāvuso, saṅkhittena vā vitthārena vā pātimokkhaṁ pariyāpuṇitvā āgacchā’ti.


pli: Evañcetaṁ labhetha, iccetaṁ kusalaṁ.


pli: No ce labhetha, tehi, bhikkhave, bhikkhūhi sabbeheva yattha jānanti uposathaṁ vā uposathakammaṁ vā pātimokkhaṁ vā pātimokkhuddesaṁ vā, so āvāso gantabbo.


pli: No ce gaccheyyuṁ, āpatti dukkaṭassa.


pli: Idha pana, bhikkhave, aññatarasmiṁ āvāse sambahulā bhikkhū vassaṁ vasanti bālā abyattā.


pli: Te na jānanti uposathaṁ vā uposathakammaṁ vā pātimokkhaṁ vā pātimokkhuddesaṁ vā.


pli: No ce labhetha, eko bhikkhu sattāhakālikaṁ pāhetabbo—


pli: No ce labhetha, na, bhikkhave, tehi bhikkhūhi tasmiṁ āvāse vassaṁ vasitabbaṁ.


pli: Vaseyyuñce, āpatti dukkaṭassā”ti.


pli: 20. Pārisuddhidānakathā


pli: Atha kho bhagavā bhikkhū āmantesi—


pli: “sannipatatha, bhikkhave, saṅgho uposathaṁ karissatī”ti.


pli: Evaṁ vutte, aññataro bhikkhu bhagavantaṁ etadavoca—


pli: “atthi, bhante, bhikkhu gilāno, so anāgato”ti.


pli: “Anujānāmi, bhikkhave, gilānena bhikkhunā pārisuddhiṁ dātuṁ.


pli: Evañca pana, bhikkhave, dātabbā—


pli: tena gilānena bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘pārisuddhiṁ dammi, pārisuddhiṁ me hara, pārisuddhiṁ me ārocehī’ti.


pli: Kāyena viññāpeti, vācāya viññāpeti, kāyena vācāya viññāpeti, dinnā hoti pārisuddhi.


pli: Na kāyena viññāpeti, na vācāya viññāpeti, na kāyena vācāya viññāpeti, na dinnā hoti pārisuddhi.


pli: Evañcetaṁ labhetha, iccetaṁ kusalaṁ.


pli: No ce labhetha, so, bhikkhave, gilāno bhikkhu mañcena vā pīṭhena vā saṅghamajjhe ānetvā uposatho kātabbo.


pli: Sace, bhikkhave, gilānupaṭṭhākānaṁ bhikkhūnaṁ evaṁ hoti—


pli: ‘sace kho mayaṁ gilānaṁ ṭhānā cāvessāma, ābādho vā abhivaḍḍhissati kālaṅkiriyā vā bhavissatī’ti, na, bhikkhave, gilāno bhikkhu ṭhānā cāvetabbo.


pli: Saṅghena tattha gantvā uposatho kātabbo.


pli: Na tveva vaggena saṅghena uposatho kātabbo.


pli: Kareyya ce, āpatti dukkaṭassa.


pli: Pārisuddhihārako ce, bhikkhave, dinnāya pārisuddhiyā tattheva pakkamati, aññassa dātabbā pārisuddhi.


pli: Pārisuddhihārako ce, bhikkhave, dinnāya pārisuddhiyā tattheva vibbhamati …pe…


pli: kālaṁ karoti …


pli: sāmaṇero paṭijānāti …


pli: sikkhaṁ paccakkhātako paṭijānāti …


pli: antimavatthuṁ ajjhāpannako paṭijānāti …


pli: ummattako paṭijānāti …


pli: khittacitto paṭijānāti …


pli: vedanāṭṭo paṭijānāti …


pli: āpattiyā adassane ukkhittako paṭijānāti …


pli: āpattiyā appaṭikamme ukkhittako paṭijānāti …


pli: pāpikāya diṭṭhiyā appaṭinissagge ukkhittako paṭijānāti …


pli: paṇḍako paṭijānāti …


pli: theyyasaṁvāsako paṭijānāti …


pli: titthiyapakkantako paṭijānāti …


pli: tiracchānagato paṭijānāti …


pli: mātughātako paṭijānāti …


pli: pitughātako paṭijānāti …


pli: arahantaghātako paṭijānāti …


pli: bhikkhunidūsako paṭijānāti …


pli: saṅghabhedako paṭijānāti …


pli: lohituppādako paṭijānāti …


pli: ubhatobyañjanako paṭijānāti, aññassa dātabbā pārisuddhi.


pli: Pārisuddhihārako ce, bhikkhave, dinnāya pārisuddhiyā antarāmagge pakkamati, anāhaṭā hoti pārisuddhi.


pli: Pārisuddhihārako ce, bhikkhave, dinnāya pārisuddhiyā antarāmagge vibbhamati …pe…


pli: ubhatobyañjanako paṭijānāti, anāhaṭā hoti pārisuddhi.


pli: Pārisuddhihārako ce, bhikkhave, dinnāya pārisuddhiyā saṅghappatto pakkamati, āhaṭā hoti pārisuddhi.


pli: Pārisuddhihārako ce, bhikkhave, dinnāya pārisuddhiyā saṅghappatto vibbhamati …pe…


pli: ubhatobyañjanako paṭijānāti, āhaṭā hoti pārisuddhi.


pli: Pārisuddhihārako ce, bhikkhave, dinnāya pārisuddhiyā saṅghappatto sutto na āroceti, pamatto na āroceti, samāpanno na āroceti, āhaṭā hoti pārisuddhi.


pli: Pārisuddhihārakassa anāpatti.


pli: Pārisuddhihārako ce, bhikkhave, dinnāya pārisuddhiyā saṅghappatto sañcicca na āroceti, āhaṭā hoti pārisuddhi.


pli: 21. Chandadānakathā


pli: Atha kho bhagavā bhikkhū āmantesi—


pli: “sannipatatha, bhikkhave, saṅgho kammaṁ karissatī”ti.


pli: Evaṁ vutte, aññataro bhikkhu bhagavantaṁ etadavoca—


pli: “atthi, bhante, bhikkhu gilāno, so anāgato”ti.


pli: “Anujānāmi, bhikkhave, gilānena bhikkhunā chandaṁ dātuṁ.


pli: Evañca pana, bhikkhave, dātabbo.


pli: Tena gilānena bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘chandaṁ dammi, chandaṁ me hara, chandaṁ me ārocehī’ti.


pli: Kāyena viññāpeti, vācāya viññāpeti, kāyena vācāya viññāpeti, dinno hoti chando.


pli: Na kāyena viññāpeti, na vācāya viññāpeti, na kāyena vācāya viññāpeti, na dinno hoti chando.


pli: Evañcetaṁ labhetha, iccetaṁ kusalaṁ.


pli: No ce labhetha, so, bhikkhave, gilāno bhikkhu mañcena vā pīṭhena vā saṅghamajjhe ānetvā kammaṁ kātabbaṁ.


pli: Sace, bhikkhave, gilānupaṭṭhākānaṁ bhikkhūnaṁ evaṁ hoti—


pli: ‘sace kho mayaṁ gilānaṁ ṭhānā cāvessāma, ābādho vā abhivaḍḍhissati kālaṅkiriyā vā bhavissatī’ti, na, bhikkhave, gilāno bhikkhu ṭhānā cāvetabbo.


pli: Saṅghena tattha gantvā kammaṁ kātabbaṁ.


pli: Na tveva vaggena saṅghena kammaṁ kātabbaṁ.


pli: Kareyya ce, āpatti dukkaṭassa.


pli: Chandahārako ce, bhikkhave, dinne chande tattheva pakkamati, aññassa dātabbo chando.


pli: Chandahārako ce, bhikkhave, dinne chande tattheva vibbhamati …pe…


pli: kālaṁ karoti …


pli: sāmaṇero paṭijānāti …


pli: sikkhaṁ paccakkhātako paṭijānāti …


pli: antimavatthuṁ ajjhāpannako paṭijānāti …


pli: ummattako paṭijānāti …


pli: khittacitto paṭijānāti …


pli: vedanāṭṭo paṭijānāti …


pli: āpattiyā adassane ukkhittako paṭijānāti …


pli: āpattiyā appaṭikamme ukkhittako paṭijānāti …


pli: pāpikāya diṭṭhiyā appaṭinissagge ukkhittako paṭijānāti …


pli: paṇḍako paṭijānāti …


pli: theyyasaṁvāsako paṭijānāti …


pli: titthiyapakkantako paṭijānāti …


pli: tiracchānagato paṭijānāti …


pli: mātughātako paṭijānāti …


pli: pitughātako paṭijānāti …


pli: arahantaghātako paṭijānāti …


pli: bhikkhunidūsako paṭijānāti …


pli: saṅghabhedako paṭijānāti …


pli: lohituppādako paṭijānāti …


pli: ubhatobyañjanako paṭijānāti, aññassa dātabbo chando.


pli: Chandahārako ce, bhikkhave, dinne chande antarāmagge pakkamati, anāhaṭo hoti chando.


pli: Chandahārako ce, bhikkhave, dinne chande antarāmagge vibbhamati …pe…


pli: ubhatobyañjanako paṭijānāti, anāhaṭo hoti chando.


pli: Chandahārako ce, bhikkhave, dinne chande saṅghappatto pakkamati, āhaṭo hoti chando.


pli: Chandahārako ce, bhikkhave, dinne chande saṅghappatto vibbhamati …pe…


pli: ubhatobyañjanako paṭijānāti, āhaṭo hoti chando.


pli: Chandahārako ce, bhikkhave, dinne chande saṅghappatto sutto na āroceti, pamatto na āroceti, samāpanno na āroceti, āhaṭo hoti chando.


pli: Chandahārakassa anāpatti.


pli: Chandahārako ce, bhikkhave, dinne chande saṅghappatto sañcicca na āroceti, āhaṭo hoti chando.


pli: Chandahārakassa āpatti dukkaṭassa.


pli: Anujānāmi, bhikkhave, tadahuposathe pārisuddhiṁ dentena chandampi dātuṁ, santi saṅghassa karaṇīyan”ti.


pli: 22. Ñātakādiggahaṇakathā


pli: Tena kho pana samayena aññataraṁ bhikkhuṁ tadahuposathe ñātakā gaṇhiṁsu.


pli: Bhagavato etamatthaṁ ārocesuṁ.